Proposta emendata għal REGOLAMENT TAL-PARLAMENT EWROPEW U TAL-KUNSILL dwar il-Fond Ewropew għall-Affarijiet Marittimi u s-Sajd [li jħassar ir-Regolament tal-Kunsill (KE) Nru 1198/2006 u r-Regolament tal-Kunsill (KE) Nru 861/2006 u r-Regolament tal-Kunsill Nru XXX/2011 dwar il-politika marittima integrata] /* COM/2013/0245 final - 2011/0380 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Fit-2 ta' Diċembru 2011, il-Kummissjoni adottat proposta għal "REGOLAMENT TAL-PARLAMENT EWROPEW U TAL-KUNSILL dwar il-Fond Ewropew għall-Affarijiet Marittimi u s-Sajd [li jħassar ir-Regolament tal-Kunsill (KE) Nru 1198/2006 u r-Regolament tal-Kunsill (KE) Nru 861/2006 u r-Regolament tal-Kunsill Nru XXX/2011 dwar il-politika marittima integrata" (FEMS) Il-Kummissjoni ppreżentat il-proposti tagħha għal Regolament li jistipula dispożizzjonijiet komuni fir-rigward tal-FEŻR, il-FES, il-FK, il-FEŻR u l-FEMS u dispożizzjonijiet ġenerali fir-rigward tal-fondi tal-politika ta' koeżjoni fis-6 ta' Ottubru 2011 (COM(2011) 615 finali). Il-proposta inizjali tal-Kummissjoni għar-Regolament tal-FEMS allinjat is-sistema ta' ġestjoni u kontroll tal-FEMS mal-arranġamenti proposti għall-FEŻR. Dan ġie propost l-aktar minħabba li l-awtoritajiet li jmexxu l-FEŻR u l-FEMS spiss ikunu l-istess u għalhekk arranġamenti armonizzati għal dawn iż-żewġ fondi għandhom jkunu ta' benefiċċju. Matul l-eżaminazzjoni tal-proposta tal-FEMS fil-Grupp ta' Ħidma tas-Sajd fi ħdan il-Kunsill, għadd ta' Stati Membri esprimew dubji fir-rigward tal-bidla għas-sistema proposta mill-Kummissjoni dwar il-ġestjoni u l-kontroll u dwar il-ġestjoni finanzjarja. Fil-perjodu ta' programmar preċedenti (2000-2006) u f'dak attwali (2007-2013), is-sistema li permezz tagħha jiffunzjona l-FEMS kienet konformi mal-arranġamenti stabbiliti fil-kuntest tal-politika ta' koeżjoni u l-Istati Membri jqisu li għandu jiġu żgurat l-ogħla livell ta' kontinwità. Huma esprimew il-fehma tagħhom li jekk jibqgħu jintużaw dawn l-arranġamenti, ikun jista' jsir l-aqwa użu tal-għarfien espert li akkwistaw s'issa l-awtoritajiet nazzjonali li bħalissa huma involuti fil-ġestjoni tal-fondi tal-UE għas-sajd. Għalkemm il-maġġoranza tal-Istati Membri indikaw li jippreferu li l-FEMS ikun konformi mas-sistema li permezz tagħha tiffunzjona l-politika ta' koeżjoni, enfasizzaw ukoll il-ħtieġa li jiġi kkunsidrat il-prinċipju ta' proporzjonalità (Artikolu 4(5) dwar id-Dispożizzjonijiet Komuni). Fil-maġġoranza tal-każi, il-programmi operattivi tas-sajd huma iqsar minn dawk tal-politika ta' koeżjoni u għandhom ukoll karatteristiċi speċifiċi sabiex jiżguraw li l-FEMS jikkontribwixxi għar-riforma tal-Politika Komuni tas-Sajd. Sabiex jiġu ffaċilitati n-negozjati li diġà għaddejjin bħalissa fil-Kunsill u fil-Parlament Ewropew, il-Kummissjoni tipproponi emenda simultanja tal-proposti tal-Kummissjoni għar-Regolament dwar Dispożizzjonijiet Komuni u tar-Regolament dwar il-FEMS sabiex tkun żgurata integrazzjoni sempliċi u razzjonalizzata tal-FEMS f'sett ta' regoli diġà eżistenti għall-politika ta' koeżjoni. Avviċinament mill-qrib, bil-mod propost, tas-sistemi li permezz tagħhom jiffunzjona l-FEMS ma' dawk previsti għall-politika ta' koeżjoni, għandu jikkontribwixxi għal armonizzazzjoni u konsistenza tar-regoli f'dawn il-Fondi differenti (il-FEŻR, il-FES, il-FK, u l-FEMS). Dan jibni fuq l-esperjenza miksuba fil-perjodi ta' programmar preċedenti u jiffaċilita t-tranżizzjoni bla xkiel minn perjodu wieħed ta' programmar għall-ieħor li jmiss. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Qabel ma saret il-proposta tal-Kummissjoni li temenda r-Regolament dwar id-Dispożizzjonijiet Komuni u r-Regolament dwar il-FEMS kien hemm diskussjonijiet twal dwar l-arranġament tat-tmexxija tal-FEMS fil-Grupp ta' Ħidma tas-Sajd tal-Kunsill u kuntatti bilaterali mal-Istati Membri. Saret Valutazzjoni tal-Impatt fuq il-proposti leġiżlattivi oriġinali. 3. ELEMENTI LEGALI TAL-PROPOSTA Il-proposta tinvolvi emenda parallela tal-proposti tal-Kummissjoni fir-rigward tar-Regolament dwar Dispożizzjonijiet Komuni u tar-Regolament tal-FEMS. • il-FEMS huwa integrat fid-dispożizzjonijiet rilevanti tar-Regolament dwar Dispożizzjonijiet Komuni li inizjalment kienu speċifiċi għall-politika ta' koeżjoni u li ħolqu parti ġdida li hija l-Parti Erbgħa tar-Regolament dwar Dispożizzjonijiet Komuni li japplika għall-politika ta' koeżjoni u għall-FEMS. • dawk id-dispożizzjoni rispettivi (li jikkorrispondu għall-arranġament ta' tmexxija tal-FEŻR jew li huma l-istess bħall-artikoli tar-Regolamenti dwar Dispożizzjonijiet Komuni emendati) jitħassru mir-Regolament dwar il-FEMS u jiġu introdotti referenzi xierqa għas-CPR fir-Regolament dwar il-FEMS, fejn meħtieġ. Il-premessi u d-definizzjonijiet isiru konformi mat-tibdil fl-Artikoli u mal-emenda tal-istruttura tar-Regolamenti. It-terminoloġija użata fil-Parti Erbgħa l-ġdida hija mibdula b'mod li takkomoda l-karatteristiċi tal-FEMS u, f'ċerti waqtiet, jiġi kjarifikat li r-regoli speċifiċi għall-Fond fil-kuntest tal-FEMS jistgħu jistabbilixxu regoli komplimentari. 4. IMPLIKAZZJONI BAĠITARJA Il-proposta emendata mhu se jkollha l-ebda implikazzjoni baġitarja. Id-disponibbiltà ta' dejta ġdida u ta' previżjonijiet makroekonomiċi kif ukoll l-adeżjoni tar-Repubblika tal-Kroazja għandhom iwasslu għal tibdil fil-pakkett tal-FEMS. Dan it-tibdil huwa mingħajr preġudizzju għan-negozjati li għaddejjin bħalissa fir-rigward tar-Regolament tal-QFP u tar-Regolament Finanzjarju. 5. SOMMARJU TAL-EMENDI Fir-rigward tar-Regolament dwar il-FEMS, l-emenda tikkonċerna l-premessi 86, 89, 101, 103, 104 u t-tħassir tal-premessi 91, 93, 94 u 97. Tinkludi emendi tal-Artikoli 3, 12, 14, 20, 24, 25, 28, 33, 37, 38, 39, 45, 46, 54, 56, 61, 62, 63, 64, 67, 75, 78, 92, 94, 95, 102, 103, 105, 108, 117, 118, 119, 120, 122, 126, 128, 129, 131, 132, 133, 134, 135, 1369, 137, 138, 139, 140, 141, 142, 143, 144, 145, 146, 147, 148, 149, 150, 151, 152, 153, 154 u t-tħassir tal-Artikoli 96, 97, 98, 99, 100, 101, 104, 106, 107, 109, 110, 111, 112, 113, 114, 115, 116, 121, 123, 124, 125, 127 u 130. Fir-rigward tar-Regolament dwar Dispożizzjonijiet Komuni, l-emenda tikkonċerna l-premessi 3, 75, 78, 80, 84 u 87. Tintroduċi wkoll tibdil fl-Artikolu 1 u l-Artikolu 3 sabiex tistabbilixxi b'mod ċar l-applikabbiltà ta' kull Parti tar-Regolament dwar Dispożizzjonijiet Komuni fir-rigward ta' kull Fond (il-FEŻR, il-FES, il-FK, il-FEŻR u l-FEMS). Kien meħtieġ li jinbidlu xi ftit id-definizzjonijiet stabbiliti fil-paragrafi (5), (7), (25) u (26) tal-Artikolu 2 sabiex tissostitwixxi r-referenzi għall-Parti Tlieta ma' referenzi għall-Parti Erbgħa. Tinkludi emendi tal-Artikoli 55 (7), 64 (6), 74 (1), 112 (3), 113 (5), 114 (3) (b) u (g), 117 (4), 120, 121 (1), 124, 126 (4), 128, 130 (1), 131 (1), 133(1), 134 (1), 135, 136, 137 u 140 (1). 2011/0380 (COD) Proposta emendata għal REGOLAMENT TAL-PARLAMENT EWROPEW U TAL-KUNSILL dwar il-Fond Ewropew għall-Affarijiet Marittimi u s-Sajd [li jħassar ir-Regolament tal-Kunsill (KE) Nru 1198/2006 u r-Regolament tal-Kunsill (KE) Nru 861/2006 u r-Regolament tal-Kunsill Nru XXX/2011 dwar il-politika marittima integrata] IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 42, l-Artikolu 43(2), l-Artikolu 91(1) u 100(2), l-Artikolu 173(3), l-Artikolu 175, l-Artikolu 188, l-Artikolu 192(1), l-Artikolu 194(2) u l-Artikolu 195(2) tiegħu, Wara li kkunsidraw il-proposta tal-Kummissjoni Ewropea, Wara trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[1], Wara li kkunsidraw l-opinjoni tal-Kumitat tar-Reġjuni[2], Wara li aġixxew skont il-proċedura leġiżlattiva ordinarja, Billi: (1) Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar ir-"Riforma tal-Politika Komuni tas-Sajd" (minn hawn ’il quddiem "il-Komunikazzjoni tal-PKS") stabbilixxiet l-isfidi potenzjali, l-għanijiet u l-orjentazzjonijiet għall-Politika Komuni tas-Sajd (minn hawn ’il quddiem "il-PKS") wara l-2013. Fid-dawl tad-dibattitu dwar dik il-Komunikazzjoni, il-PKS għandha tiġi rriformata b’effett mill-1 ta’ Jannar 2014. Dik ir-riforma għandha tkopri l-elementi ewlenin kollha tal-PKS, inklużi l-aspetti finanzjarji tagħha. Sabiex jiġu indirizzati l-għanijiet tar-riforma, huwa xieraq li jitħassru r-Regolament tal-Kunsill (KE) Nru 1198/2006 dwar il-Fond Ewropew għas-Sajd[3], ir-Regolament (KE) Nru 861/2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar[4], id-dispożizzjonijiet tar-Regolament (KE) Nru 1290/2005, il-Fond ta’ Garanzija dwar il-prodotti tas-sajd u tal-akkwakultura[5], ir-Regolament (KE) Nru 791/2007 li jintroduċi skema bħala kumpens għall-ispejjeż addizzjonali magħmula fil-kummerċjalizzazzjoni ta’ ċerti prodotti tas-sajd mir-reġjuni l-aktar imbiegħda l-Azores, il-Madeira, il-Gżejjer Kanari, il-Guiana Franċiża u r-Réunion[6] u li dawn jiġu sostitwiti minn Regolament ġdid dwar il-Fond Ewropew għall-Affarijiet Marittimi u s-Sajd (FEMS). Billi huwa rikonoxxut li l-kwistjonijiet kollha relatati mal-oċeani u l-ibħra tal-Ewropa huma interkonnessi, ir-Regolament il-ġdid għandu jappoġġja wkoll l-iżvilupp ulterjuri tal-Politika Marittima Integrata (PMI) kopert fir-[Regolament tal-Parlament Ewropew u tal-Kunsill li jistabbilixxi Programm li jappoġġja l-iżvilupp ulterjuri ta’ Politika Marittima Integrata]. (2) Il-kamp ta' applikazzjoni tal-FEMS għandu jkopri l-appoġġ għall-PKS li jestendi sal-konservazzjoni, il-ġestjoni u l-użu tar-riżorsi bijoloġiċi tal-baħar, ir-riżorsi bijoloġiċi tal-ilma frisk u l-akkwakultura, kif ukoll l-ipproċessar u l-kummerċjalizzazzjoni tal-prodotti tas-sajd u tal-akkwakultura, fejn dawn l-attivitajiet seħħew fit-territorju tal-Istati Membri, jew fl-ilmijiet tal-Unjoni, anki minn bastimenti tas-sajd li jtajru l-bandiera ta’ pajjizi terzi, u li huma rreġistrati fihom, jew minn bastimenti tas-sajd tal-Unjoni, jew minn ċittadini tal-Istati Membri, mingħajr ħsara għar-responsabbiltà primarja tal-Istat tal-bandiera, dejjem fil-kuntest tad-dispożizzjonijiet tal-Artikolu 117 tal-Konvenzjoni tan-Nazzjonijiet Uniti dwar il-Liġi tal-Baħar. (3) Is-suċċess tal-Politika Komuni tas-Sajd tiddependi fuq sistema effettiva ta’ kontroll, spezzjoni u infurzar kif ukoll fuq dejta sħiħa affidabbli, kemm għal finijiet ta’ parir xjentifiku kif ukoll għal finijiet ta’ implimentazzjoni u kontroll; għaldaqstant, il-FEMS għandu jappoġġja dawn il-politiki. (4) Il-kamp ta' applikazzjoni tal-FEMS għandu jkopri l-appoġġ lill-PMI li jestendi sal-iżvilupp u l-implimentazzjoni ta’ operazzjonijiet koordinati u t-teħid ta’ deċiżjonijiet fir-rigward tal-oċeani, l-ibħra, ir-reġjuni kostali u s-setturi marittimi li jikkomplimentaw il-politiki differenti tal-UE li jmissu magħhom, l-aktar il-Politika Komuni tas-Sajd, it-trasport, l-industrija, il-koeżjoni territorjali, l-ambjent, l-enerġija u t-turiżmu. Fil-ġestjoni ta’ politiki settorjali differenti fil-baċiri tal-Baħar Baltiku, il-Baħar tat-Tramuntana, l-Ibħra Ċeltiċi, il-Bajja ta’ Biscay u l-Kosta Iberika, il-Mediterran u l-Baħar l-Iswed, għandhom jiġu żgurati l-koerenza u l-integrazzjoni. (5) F’konformità mal-konklużjonijiet tal-Kunsill Ewropew tas-17 ta’ Ġunju 2010, li permezz tagħhom ġiet adottata l-Istrateġija Ewropa 2020, l-Unjoni u l-Istati Membri għandhom jimplimentaw it-twassil ta’ tkabbir intelliġenti, sostenibbli u inklużiv, filwaqt li jippromwovu l-iżvilupp armonjuż tal-Unjoni. B’mod partikolari, ir-riżorsi għandhom ikunu kkonċentrati biex jilħqu l-għanijiet u l-miri tal-Ewropa 2020 u l-effettività għandha tittejjeb permezz ta’ enfasi akbar fuq ir-riżultati. L-inklużjoni tal-PMI fil-FEMS il-ġdid tikkontribwixxi wkoll għall-għanijiet politiċi ewlenin stabbiliti fil-Komunikazzjoni mill-Kummissjoni tat-3 ta’ Marzu 2010 "Ewropa 2020 – Strateġija għat-tkabbir intelliġenti, sostenibbli u inklużiv"[7] ("L-Istrateġija Ewropa 2020") u hija konformi mal-għanijiet ġenerali li tiżdied il-koeżjoni ekonomika, soċjali u territorjali msemmija fit-Trattat. (6) Sabiex jiġi żgurat li l-FEMS jikkontribwixxi għall-kisba tal-għanijiet tal-PKS, tal-PMI u tal-Istrateġija Ewropa 2020, jeħtieġ li ssir enfasi fuq numru limitat ta’ prijoritajiet prinċipali relatati mat-trawwim tal-innovazzjoni u l-għarfien ibbażat fuq is-sajd u l-akkwakultura, il-promozzjoni tas-sajd u l-akkwakultura sostenibbli u effiċjenti fl-użu tar-riżorsi, u ż-żieda tal-impjiegi u l-koeżjoni territorjali permezz tal-ftuħ tal-potenzjal tat-tkabbir u l-impjiegi tal-komunitajiet tas-sajd kostali u interni u l-promozzjoni tad-diversifikazzjoni tal-attivitajiet tas-sajd f’setturi oħrajn tal-ekonomija marittima. (7) Fl-istadji kollha tal-implimentazzjoni tal-Fond, l-Unjoni għandu jkollha l-għan li telimina n-nuqqas ta’ ugwaljanza u tippromwovi l-ugwaljanza bejn l-irġiel u n-nisa, kif ukoll tiġġieled id-diskriminazzjoni bbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali. (8) L-għan ġenerali tal-Politika Komuni tas-Sajd huwa li tiżgura li l-attivitajiet ta’ sajd u tal-akkwakultura jikkontribwixxu għal kondizzjonijiet ambjentali, ekonomiċi u soċjali sostenibbli fit-tul, li huma neċessarji għall-iżvilupp ekonomiku u soċjali. Barra minn hekk, għandha tikkontribwixxi għal produttività akbar, livell ta’ għixien tajjeb għas-settur tas-sajd, swieq stabbli, tiżgura d-disponibbiltà tar-riżorsi u li l-provvisti jilħqu lill-konsumaturi bi prezzijiet raġonevoli. (9) Huwa ta’ importanza kbira li t-tħassib ambjentali jiġi integrat aħjar fil-PKS li għandha tilħaq l-għanijiet u l-miri tal-politika ambjentali tal-Unjoni u tal-Istrateġija Ewropa 2020. Il-PKS hija mmirata lejn użu tar-riżorsi bijoloġiċi ħajjin tal-baħar li jreġġa’ lura u jżomm l-istokkijiet tal-ħut fil-livelli li jistgħu joħolqu l-ogħla rendiment possibbli, mhux aktar tard mill-2015. Il-PKS għandha timplimenta approċċi prekawzjonali u tal-ekosistemi għall-ġestjoni tas-sajd. Konsegwentement, il-FEMS għandu jikkontribwixxi għall-protezzjoni tal-ambjent marittimu kif stabbilit fid-Direttiva 2008/56/KE tal-Parlament Ewropew u tal-Kunsill tas-17 ta’ Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru dwar l-Istrateġija Marina)[8]. (10) Peress li l-għanijiet ta’ dan ir-Regolament ma jistgħux jintlaħqu b’mod suffiċjenti mill-Istati Membri minħabba l-iskala u l-effetti tal-operazzjonijiet li għandhom jiġu ffinanzjati fil-kuntest tal-programmi operazzjonali u l-problemi strutturali li nstabu fl-iżvilupp tas-setturi tas-sajd u dak marittimu kif ukoll minħabba r-riżorsi finanzjarji limitati tal-Istati Membri, dawn l-għanijiet jistgħu jintlaħqu aħjar fil-livell tal-Unjoni billi jipprovdu assistenza finanzjarja multiannwali ffokata fuq il-prijoritajiet relevanti, l-Unjoni tista’ tadotta miżuri, b’konformità mal-prinċipji ta’ sussidjarjetà kif stabbilit fl-Artikolu 5(3) tat-Trattat dwar l-Unjoni Ewropea. B’konformità ma’ dan il-prinċipju ta’ proporzjonalità kif stabbilit fl-Artikolu 5(4) ta’ dak it-Trattat, dan ir-Regolament ma jmurx lil hinn minn dak li huwa neċessarju sabiex jilħaq dak l-għan. (11) Il-finanzjament tan-nefqa tal-Politika Komuni tas-Sajd u tal-Politika Marittima Integrata permezz ta’ fond waħdieni, il-FEMS, għandu jindirizza l-ħtieġa għal simplifikazzjoni, kif ukoll it-tisħiħ tal-integrazzjoni taż-żewġ politiki. L-estensjoni tal-ġestjoni konġunta għall-Organizzazzjonijiet tas-Swieq Komuni, inkluż il-kumpens għar-reġjuni l-aktar imbiegħda, il-kontroll u l-attivitajiet ta’ ġbir tad-dejta għandhom ikomplu jikkontribwixxu għas-simplifikazzjoni u jnaqqsu l-piż amministrattiv għall-Kummissjoni u għall-Istati Membri, kif ukoll jiksbu konsistenza u effiċjenza akbar tal-appoġġ mogħti. (12) Il-baġit tal-Unjoni għandu jiffinanzja l-ispejjeż tal-Politika Komuni tas-Sajd u tal-Politika Marittima Integrata permezz ta’ fond waħdieni, il-Federazzjoni Ewropea tas-Swieq Finanzjarji (European Financial Markets Federation - EFMF), direttament jew fil-kuntest tal-ġestjoni konġunta mal-Istati Membri. Il-ġestjoni konġunta mal-Istati Membri għandha tapplika mhux biss għal miżuri li jappoġġjaw is-sajd, l-akkwakultura u l-iżvilupp lokali mmexxi mill-komunità, iżda anki għall-Organizzazzjonijiet Komuni tas-Swieq, inkluż il-kumpens għar-reġjuni l-aktar imbiegħda, il-kontroll u l-attivitajiet ta’ ġbir tad-dejta. Il-ġestjoni diretta għandha tapplika għall-konsulenza xjentifika, il-kontribuzzjonijiet volontarji lill-Organizzazzjonijiet Reġjonali tal-Ġestjoni tas-Sajd, il-kunsilli konsultattivi u l-azzjonijiet għall-implimentazzjoni ta’ Politika Marittima Integrata. Għandhom jiġu speċifikati t-tipi ta’ miżuri li jistgħu jiġu ffinanzjati bl-użu ta’ dan il-Fond. (13) Huwa neċessarju li ssir distinzjoni bejn il-kategoriji ta’ miżuri ta' kontroll u ta’ infurzar li jridu jiġu kofinanzjati fi ħdan il-qafas tal-ġestjoni konġunta u dawk fi ħdan il-qafas ta’ ġestjoni diretta. Huwa kruċjali li ssir delimitazzjoni tar-riżorsi li għandhom jiġu allokati lill-kontroll taħt il-ġestjoni kondiviża. (14) Skont l-Artikoli 50 u 51 tar-[Regolament dwar il-Politika Komuni tas-Sajd] (minn hawn ’il quddiem ir-Regolament PKS) l-assistenza finanzjarja tal-Unjoni taħt il-FEMS għandha ssir kondizzjonali skont il-konformità min-naħa tal-Istati Membri kif ukoll min-naħa tal-operaturi mar-regoli tal-PKS. Din il-kondizzjonalità hija maħsuba sabiex tirrefletti r-responsabbiltà tal-Unjoni sabiex fl-interess pubbliku tiġi żgurata l-konservazzjoni tar-riżorsi bijoloġiċi tal-baħar taħt il-PKS, kif inhu enfasizzat fl-Artikolu 3 tat-TFUE. (15) Il-kisba tal-għanijiet tal-PKS tkun imxekkla jekk l-assistenza finanzjarja tal-Unjoni taħt il-FEMS tingħata lil operaturi li, ex ante, ma jikkonformawx mar-rekwiżiti relatati mal-interess pubbliku ta’ konservazzjoni tar-riżorsi bijoloġiċi tal-baħar. Għaldaqstant għandhom ikunu ammissibbli biss l-operaturi li, f'perjodu ta' żmien partikolari qabel ma jippreżentaw applikazzjoni għall-għajnuna, ma kinux involuti fl-operazzjoni, fil-ġestjoni jew fis-sjieda tal-bastimenti tas-sajd inklużi fil-lista tal-bastimenti IUU tal-Unjoni hekk kif stabbilit fl-Artikolu 40(3) tar-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat , li jemenda r-Regolament (KEE) Nru 2847/93, (KE) Nru 1936/2001 u (KE) Nru 601/2004 u li jirrevoka r-Regolamenti (KE) Nru 1093/94 u (KE) Nru 1447/1999[9] u li ma wettqux ksur serju skont l-Artikolu 42 tar-Regolament (KE) Nru 1005/2008 jew l-Artikolu 90(1) tar-Regolament (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006[10] jew każijiet oħra ta' nuqqas ta' konformità mar-regoli tal-PKS li b'mod partikolari jipperikolaw is-sostenibbiltà tal-istokkijiet ikkonċernati u huma theddida serja għall-użu sostenibbli tar-riżorsi bijoloġiċi tal-baħar ħajjin li jirrestawra u jħares popolazzjonijiet ta' speċijiet maħsuda 'il fuq mil-livelli li jistgħu joħolqu r-Rendiment Massimu Sostenibbli (minn issa 'l quddiem MSY). (16) Barra minn hekk, il-benefiċjarji għandhom jibqgħu jikkonformaw mar-rekwiżiti marbuta mal-interess pubbliku ta’ konservazzjoni tar-riżorsi bijoloġiċi tal-baħar wara li jippreżentaw applikazzjoni għall-għajnuna, matul il-perjodu sħiħ tal-implimentazzjoni tal-operazzjoni u, għal ċerti tipi ta’ operazzjonijiet, anki għal perjodu indefinit ta’ żmien wara l-aħħar ħlas. L-appoġġ mogħti lil benefiċjarji jew miżmum minn benefiċjarji li ma jirrispettawx ir-rekwiżiti relatati mal-interess pubbliku ta’ konservazzjoni tar-riżorsi bijoloġiċi tal-baħar jista' jintrabat mal-ksur imwettaq, u għalhekk jipperikola l-kisbiet tal-għanijiet tal-PKS. (17) Il-konsegwenzi stabbiliti għan-nuqqas ta’ ssodisfar tal-kundizzjonijiet ta’ eliġibbiltà għandhom japplikaw f’każ li l-benefiċjarji jiksru r-regoli tal-PKS. Sabiex jiġi determinat l-ammont ta’ nfiq ineliġibbli, għandhom jkunu kkunsidrati l-gravità tan-nuqqas ta’ konformità tal-benefiċjarju mar-regoli tal-PKS, il-vantaġġ ekonomiku li jirriżulta min-nuqqas ta’ konformità mar-regoli tal-PKS jew l-importanza tal-kontribuzzjoni tal-FEMS għall-attività ekonomika tal-benefiċjarju. (18) Il-kisba tal-għanijiet tal-PKS tiġi mxekkla wkoll jekk l-assistenza finanzjarja tal-Unjoni taħt l-FEMS titħallas lill-Istati Membri li ma jikkonformawx mal-obbligi tagħhom taħt ir-regoli tal-PKS relatati mal-interess pubbliku ta’ konservazzjoni tar-riżorsi bijoloġiċi tal-baħar, bħall-ġbir ta’ dejta u l-implimentazzjoni ta’ obbligi ta’ kontroll. Barra minn hekk, jekk ma jikkonformawx ma’ dawn l-obbligi, hemm ir-riskju li l-Istati Membri ma jidentifikawx lill-benefiċjarji inammissibbli jew l-operazzjonijiet ineliġibbli. (19) Bħala miżuri ta’ prekawzjoni, sabiex jiġi evitat li jseħħu ħlasijiet mhux konformi kif ukoll sabiex l-Istati Membri jiġu inċentivati jikkonformaw mar-regoli tal-PKS jew sabiex jeħtieġu konformità mill-benefiċjarji, għandhom jintużaw interruzzjoni tad-data ta’ skadenza tal-ħlas u sospensjoni tal-ħlasijiet, li huma limitati biż-żmien fl-ambitu tagħhom ta’ applikazzjoni. Sabiex ikun rispettat il-prinċipju ta’ proporzjonalità, il-korrezzjonijiet finanzjarji li għandhom konsegwenzi definiti u irrevokabbli għandhom japplikaw biss għal infiq relatat b’mod dirett mal-operazzjonijiet li matulhom twettqu l-każijiet ta’ nuqqas ta’ konformità mar-regoli tal-PKS. (20) Sabiex tittejjeb il-koordinazzjoni u tiġi armonizzata l-implimentazzjoni tal-Fondi li jipprovdu appoġġ fil-kuntest tal-politika ta’ koeżjoni, jiġifieri l-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE) u l-Fond ta’ Koeżjoni (FK), mal-Fondi għall-iżvilupp rurali, jiġifieri l-Fond Agrikolu Ewropew għall-Iżvilupp Rurali (FEŻR), u għas-settur tal-affarijiet marittimi u s-sajd, jiġifieri l-Fond Ewropew għall-Affarijiet Marittimi u s-Sajd (FEMS), ġew stabbiliti dispożizzjonijiet komuni għal dawn il-Fondi kollha (il-'Fondi tal-PKS') fir-[Regolament (UE) Nru […] li jistabbilixxi Dispożizzjonijiet Komuni].[11] Minbarra dan ir-Regolament, il-FEMS fih dispożizzjonijiet speċifiċi minħabba l-partikolaritajiet tal-PKS u l-PMI. (21) Billi jiġi kkunsidrat id-daqs tal-FEMS tal-ġejjieni u fid-dawl tal-prinċipju ta’ proporzjonalità, id-dispożizzjonijiet relatati mal-ippjanar strateġiku ġew derogati mir-Regolament [dwar id-Dispożizzjonijiet Komuni], u minn issa ’l quddiem, il-konsultazzjoni mal-partijiet interessati għandha ssir tal-inqas darbtejn matul il-perjodu ta’ pprogrammar, madanakollu, dan ma għandux ikun obbligatorju darba kull sena għaliex dan ikun jikkostitwixxi piż amministrattiv u finanzjarju eċċessiv għall-Kummissjoni u għall-Istati Membri. (22) L-azzjoni meħuda mill-Unjoni għandha tkun komplimentari għall-azzjoni meħuda mill-Istati Membri jew tfittex li tikkontribwixxi għal dik l-azzjoni. Sabiex jiġi żgurat valur miżjud sinifikanti, is-sħubija bejn il-Kummissjoni u l-Istati Membri għandha tissaħħaħ permezz ta’ arranġamenti għall-parteċipazzjoni ta’ diversi tipi ta’ msieħba b’attenzjoni sħiħa għall-kompetenzi istituzzjonali tal-Istati Membri. Għandha tingħata attenzjoni partikolari sabiex tiġi żgurata rappreżentanza adegwata għan-nisa u għall-gruppi ta’ minoranza. Din is-sħubija tikkonċerna l-awtoritajiet reġjonali, lokali u pubbliċi oħrajn, kif ukoll korpi xierqa oħrajn, inklużi dawk responsabbli għall-ambjent u għall-promozzjoni tal-ugwaljanza bejn l-irġiel u n-nisa, l-imsieħba ekonomiċi u soċjali u korpi kompetenti oħrajn. L-imsieħba kkonċernati għandhom jiġu involuti fit-tħejjija tal-Kuntratti ta’ Sħubija, kif ukoll fit-tħejjija, l-implimentazzjoni, il-monitoraġġ u l-evalwazzjoni tal-ipprogrammar. (23) Skont il-prinċipju tal-proporzjonalità, il-mezzi użati mill-Kummissjoni u mill-Istati Membri jistgħu jvarjaw skont l-ammont totali ta’ infiq pubbliku allokat għall-programm operazzjonali. Tali varjazzjoni għandha tapplika b’mod partikolari għall-mezzi użati għall-evalwazzjoni, il-kontroll u r-rappurtar dwar l-implimentazzjoni tal-programmi operazzjonali; (24) Il-Kummissjoni għandha tistabbilixxi tqassim annwali skont l-Istati Membri tal-approprjazzjonijiet ta’ impenn disponibbli bl-użu ta’ kriterji oġġettivi u trasparenti; dawn il-kriterji għandhom jinkludu l-allokazzjonijiet storiċi skont ir-Regolament tal-Kunsill (KE) Nru 1198/2006 u l-konsum storiku skont ir-Regolament tal-Kunsill Nru 861/2006. (25) L-issodisfar ta’ ċerti kondizzjonalitajiet ex ante huwa importanti ħafna fil-kuntest tal-PKS, speċjalment fir-rigward tas-sottomissjoni ta’ Pjan ta’ Strateġija Nazzjonali Multiannwali dwar l-Akkwakultura u l-kapaċità amministrattiva pprovata li jikkonformaw mar-rekwiżiti tad-dejta għall-ġestjoni tas-sajd u li jinfurzaw l-implimentazzjoni ta’ sistema ta’ kontroll, spezzjoni u infurzar tal-Unjoni. (26) F’konformità mal-għan ta’ simplifikazzjoni, l-attivitajiet kollha tal-FEMS li jaqgħu taħt il-ġestjoni konġunta, inkluż il-kontroll u l-ġbir tad-dejta, għandhom jieħdu l-forma ta’ programm operazzjonali wieħed għal kull Stat Membru, f’konformità mal-istruttura nazzjonali ta’ kull wieħed. L-eżerċizzju tal-ipprogrammar għandu jkopri l-perjodu mill-1 ta’ Jannar 2014 sal-31 ta’ Diċembru 2020. Kull Stat Membru għandu jħejji programm operazzjonali wieħed. Kull programm għandu jidentifika strateġija sabiex jintlaħqu l-miri fir-rigward tal-prijoritajiet tal-Unjoni għall-FEMS u għażla ta’ miżuri. L-ipprogrammar għandu jkun konformi mal-prijoritajiet tal-Unjoni, filwaqt li jkun adattat għall-kuntesti nazzjonali u jikkomplimenta l-politiki l-oħrajn tal-Unjoni, b’mod partikolari l-politika tal-iżvilupp rurali u l-politika ta’ koeżjoni. (27) Sabiex jikkontribwixxu għall-għan ta’ simplifikazzjoni fl-implimentazzjoni tal-FEMS u sabiex inaqqsu l-ispejjeż ta’ kontroll u r-rata ta’ żball, l-Istati Membri għandhom jagħmlu l-akbar użu possibbli mill-possibbiltà offruta fir-[Regolament li jistabbilixxi Dispożizzjonijiet Komuni] li jużaw somom f’daqqa u forom oħra simplifikati ta’ għotjiet. (28) Għall-iskop tal-infurzar tal-obbligi ta’ kontroll taħt il-PKS, l-Istati Membri għandhom ifasslu t-taqsima dwar il-kontroll tal-Programm Operazzjonali skont il-prijoritajiet tal-Unjoni adottati mill-Kummissjoni għal dan il-qasam ta’ politika. Sabiex jiġi aġġustat il-programm operazzjonali għall-ħtiġijiet li qed jevolvu f’termini ta’ kontroll u infurzar; it-taqsima ta’ kontroll tal-programmi operazzjonali jistgħu jiġu reveduti b’mod regolari fuq il-bażi tal-bidliet fil-prijoritajiet tal-Unjoni fil-politika ta’ kontroll u infurzar taħt il-PKS. Dawn l-emendi għandhom jiġu approvati mill-Kummissjoni. (29) Sabiex tinżamm il-flessibbiltà fl-ipprogrammar tal-attivitajiet fil-qasam tal-kontroll, ir-reviżjoni tat-taqsima tal-programm operazzjonali dwar il-kontroll għandha tkun soġġetta għal proċedura simplifikata. (30) L-Istati Membri għandhom ifasslu t-taqsima dwar il-ġbir tad-dejta tal-Programm Operazzjonali skont programm Multiannwali tal-Unjoni; Sabiex jadattaw għall-ħtiġijiet speċifiċi tal-attivitajiet ta’ ġbir ta’ dejta, l-Istati Membri għandhom jelaboraw pjan ta’ ħidma annwali li għandu jiġu adattat b’mod annwali taħt il-gwida tal-Kummissjoni u li għandu jkun soġġett għall-approvazzjoni tagħha. (31) Sabiex jiżdiedu l-kompetittività u l-prestazzjoni ekonomika tal-attivitajiet tas-sajd, huwa vitali li jiġu stimolati l-innovazzjoni u l-imprenditorija. Għalhekk, il-FEMS għandu jappoġġja l-operazzjonijiet innovattivi u l-iżvilupp tan-negozju. (32) L-investiment fil-kapital uman huwa wkoll vitali sabiex jiżdiedu l-kompetittività u l-prestazzjoni ekonomika tas-sajd u tal-attivitajiet marittimi. Għalhekk, il-FEMS għandu jappoġġja t-taħriġ tul il-ħajja, il-kooperazzjoni bejn ix-xjentisti u s-sajjieda li tistimola t-tixrid tal-għarfien, kif ukoll is-servizzi ta’ konsulenza li jgħinu sabiex jittejbu l-kompetittività u l-prestazzjoni globali tal-operaturi. (33) Fid-dawl tal-importanza tal-irwol li għandhom il-konjugi tas-sajjieda li jaħdmu għal rashom fis-sajd kostali fuq skala żgħira, il-FEMS għandu jappoġġja t-taħriġ u n-netwerking li jikkontribwixxu għall-iżvilupp professjonali tagħhom u jagħtuhom il-mezzi biex jissodisfaw aħjar il-kompiti anċillari li jwettqu tradizzjonalment. (34) Konxju mill-preżenza dgħajfa tas-sajjieda kostali fuq skala żgħira fid-djalogu soċjali, il-FEMS għandu jappoġġja lill-organizzazzjonijiet li jippromwovu dan id-djalogu fil-fora xierqa. (35) Konxju mill-potenzjal li toffri d-diversifikazzjoni għal sajjieda tal-kosta fuq skala żgħira u r-rwol kruċjali tagħhom fil-komunitajiet kostali, il-FEMS għandu jgħin id-diversifikazzjoni billi jkopri l-ftuħ ta’ negozji u l-investimenti għal rinnovazzjonijiet tal-bastimenti tagħhom, minbarra t-taħriġ relevanti sabiex jiksbu ħiliet professjonali fil-qasam relevanti barra mill-attivitajiet ta’ sajd. (36) Sabiex jindirizza l-ħtiġijiet tas-saħħa u s-sikurezza abbord, il-FEMS għandu jappoġġja l-investimenti li jkopru s-sigurtà u l-iġjene abbord. (37) Minħabba t-twaqqif ta’ sistemi ta’ konċessjonijiet ta’ sajd trasferibbli previsti fl-Artikolu 27 tar-[Regolament PKS] u sabiex l-Istati Membri jiġu appoġġjati fl-implimentazzjoni ta’ dawn is-sistemi l-ġodda, il-FEMS għandu jagħti appoġġ f’termini ta’ bini ta’ kapaċità u skambju tal-aħjar prattiki. (38) L-introduzzjoni tas-sistemi ta’ konċessjonijiet trasferibbli tas-sajd għandhom irendu lis-settur aktar kompetittiv. Konsegwentement, jista’ jkun hemm ħtieġa għal opportunitajiet professjonali ġodda barra l-attivitajiet tas-sajd. Għalhekk, il-FEMS għandu jappoġġja d-diversifikazzjoni u l-ħolqien tal-impjiegi fil-komunitajiet tas-sajd, b’mod partikolari billi jappoġġja l-bidu ta’ negozji u l-assenjazzjoni mill-ġdid tal-bastimenti għal attivitajiet marittimi barra l-attivitajiet tas-sajd ta’ bastimenti tas-sajd kostali ta’ skala żgħira. Din l-aħħar operazzjoni tidher li hija adattata hekk kif il-bastimenti tas-sajd kostali ta' skala żgħira mhumiex koperti mis-sistemi ta’ konċessjonijiet trasferibbli tas-sajd. (39) L-għan tal-Politika Komuni tas-Sajd huwa li tiżgura użu sostenibbli tal-istokkijiet tal-ħut. Il-kapaċità żejda ġiet identifikata bħala kawża ewlenija ta’ sajd żejjed. Għaldaqstant, huwa ta’ importanza kbira li l-flotta tas-sajd tal-Unjoni tiġi adattata għar-riżorsi disponibbli. It-tneħħija tal-kapaċità żejda permezz ta’ għajnuna pubblika bħal waqfien temporanju jew permanenti u skemi ta’ skrappjar uriet li hija ineffettiva. Għaldaqstant, il-FEMS se jappoġġja s-sistemi ta’ stabbiliment u ġestjoni ta’ sistemi ta’ konċessjonijiet ta’ sajd trasferibbli li għandhom l-għan li jnaqqsu l-kapaċità żejda u jżidu l-prestazzjoni ekonomika u l-profitabbiltà tal-operaturi kkonċernati. (40) Peress li l-kapaċità żejda hija waħda mill-kawżi tas-sajd żejjed, huwa meħtieġ li jittieħdu miżuri sabiex il-flotta tas-sajd tal-Unjoni tiġi adattata għar-riżorsi disponibbli; f’dan il-kuntest, il-FEMS għandu jappoġġja l-istabbiliment, il-modifika u l-ġestjoni tas-sistemi ta’ konċessjonijiet ta’ sajd trasferibbli introdotti mill-PKS bħala għodod ta’ ġestjoni għat-tnaqqas tal-kapaċità żejda. (41) Huwa ta’ importanza kbira li t-tħassib ambjentali jiġi integrat fil-FEMS u li tiġi appoġġjata l-implimentazzjoni ta’ miżuri ta’ konservazzjoni taħt il-PKS, filwaqt li madanakollu, jiġu kkunsidrati d-diversi kundizzjonijiet fost l-ibħra tal-Unjoni. Għal dan il-għan, huwa essenzjali li jiġi żviluppat approċċ reġjonalizzat għall-miżuri ta’ konservazzjoni. (42) F’dan il-kuntest, il-FEMS għandu jappoġġja t-tnaqqis tal-impatt tas-sajd fuq l-ambjent marittimu b’mod partikolari permezz tal-promozzjoni tal-ekoinnovazzjoni, apparat u tagħmir aktar selettivi kif ukoll miżuri li għandhom l-għan li jipproteġu u jreġġgħu lura l-bijodiversità u l-ekosistemi marittimi u s-servizzi li jipprovdu, b’konformità mal-Istrateġija tal-UE dwar il-Bijodiversità għall-2020. (43) F’konformità mal-projbizzjoni tar-rimi introdotta mill-PKS, il-FEMS għandu jappoġġja l-investimenti abbord li għandhom l-għan li jagħmlu l-aħjar użu mill-ħut maqbud mhux mixtieq u li jivvalorizzaw il-komponenti li ma jintużawx wisq tal-ħut maqbud. Meta wieħed iqis l-iskarsità tar-riżorsi, sabiex jiġi massimizzat il-valur tal-ħut maqbud, il-FEMS għandha tappoġġja wkoll l-investimenti abbord li għandhom l-għan li jżidu l-valur kummerċjali għall-ħut maqbud. (44) Konxju mill-importanza tal-portijiet tas-sajd, is-siti ta’ żbark u l-postijiet ta’ kenn, il-FEMS għandu jappoġġja l-investimenti relevanti b’mod partikolari sabiex iżid l-effiċjenza enerġetika, il-protezzjoni ambjentali, il-kwalità tal-prodott imniżżel l-art kif ukoll il-kundizzjonijiet ta’ sikurezza u tax-xogħol. (45) Huwa ferm importanti għall-Unjoni li jinkiseb bilanċ sostenibbli bejn ir-riżorsi tal-ilma ħelu u l-isfruttament tagħhom; għalhekk, billi tikkunsidra l-impatt ambjentali filwaqt li tiżgura li dawn is-setturi jżommu l-vijabbiltà ekonomika, l-Unjoni għandu jkollha dispożizzjonijiet xierqa li jappoġġjaw is-sajd intern. (46) F’konformità mal-Istrateġija tal-Kummissjoni għall-Iżvilupp Sostenibbli tal-Akkwakultura Ewropea[12], l-għanijiet tal-PKS u l-Istrateġija Ewropa 2020, il-FEMS għandu jappoġġja l-iżvilupp ambjentalment, ekonomikament u soċjalment sostenibbli tal-industrija tal-akkwakultura. (47) L-akkwakultura tikkontribwixxi għat-tkabbir u l-impjiegi fir-reġjuni kostali u rurali. Għalhekk, huwa kruċjali li l-FEMS ikun aċċessibbli għall-impriżi tal-akkwakultura, b’mod partikolari l-SMEs, u jikkontribwixxi sabiex ikun hemm bdiewa tal-akkwakultura ġodda fin-negozju. Sabiex jiżdiedu l-kompetittività u l-prestazzjoni ekonomika tal-attivitajiet tal-akkwakultura, huwa vitali li jiġu stimolati l-innovazzjoni u l-imprenditorija. Għalhekk, il-FEMS għandu jappoġġja l-operazzjonijiet innovattivi u l-iżvilupp tan-negozju, b’mod partikolari l-akkwakultura mhux relatata mal-ikel u l-akkwakultura ’il barra mill-kosta. (48) Forom ġodda ta’ dħul flimkien ma’ attivitajiet tal-akkwakultura diġà wrew il-valur miżjud tagħhom għall-iżvilupp tan-negozju. Għalhekk, il-FEMS għandu jappoġġja dawn l-attivitajiet komplimentari barra l-akkwakultura, bħat-turiżmu tas-sajd bil-qasba u l-attivitajiet edukattivi jew ambjentali. (49) Forma importanti oħra ta’ kif jiżdied id-dħul tal-impriżi tal-akkwakultura hija li dawn iżidu l-valur lill-prodotti tagħhom billi jipproċessaw u jikkummerċjalizzaw il-produzzjoni tagħhom stess, kif ukoll billi jintroduċu speċi ġodda bi prospetti tajbin fis-suq u b’hekk jiddiversifikaw il-produzzjoni tagħhom. (50) Konxju mill-ħtieġa li jiġu identifikati l-aktar żoni addattati għall-iżvilupp tal-akkwakultura billi jiġi kkunsidrat l-aċċess għall-ibħra u l-ispazju, il-FEMS għandu jappoġġja lill-awtoritajiet nazzjonali sabiex jagħmlu l-għażliet strateġiċi tagħhom fil-livell nazzjonali. (51) L-investiment fil-kapital uman huwa wkoll vitali sabiex jiżdiedu l-kompetittività u l-prestazzjoni ekonomika tal-attivitajiet tal-akkwakultura. Għalhekk, il-FEMS għandu jappoġġja t-tagħlim tul il-ħajja u n-netwerking li jistimolaw it-tixrid tal-għarfien, kif ukoll is-servizzi ta’ konsulenza li jgħinu sabiex jittejbu l-kompetittività u l-prestazzjoni globali tal-operaturi. (52) Sabiex jippromwovi akkwakultura ambjentalment sostenibbli, il-FEMS għandu jappoġġja l-attivitajiet ta’ akkwakultura li għandhom rispett kbir lejn l-ambjent, il-konverżjoni tal-impriżi tal-akkwakultura għall-ekoġestjoni, l-użu ta’ skemi ta’ verifika, kif ukoll il-konverżjoni għall-akkwakultura organika. Bl-istess mod, il-FEMS għandu jappoġġja wkoll l-akkwakultura li tipprovdi servizzi ambjentali speċjali. (53) Konxju mill-importanza tal-protezzjoni tal-konsumaturi, il-FEMS għandu jiżgura appoġġ adegwat lill-bdiewa sabiex jipprevjenu u jtaffu r-riskji għas-saħħa pubblika u għas-saħħa tal-annimali li tista’ tiġġenera t-trobbija fil-qasam tal-akkwakultura. (54) Fid-dawl tar-riskju tal-investimenti fl-attivitajiet tal-akkwakultura, il-FEMS għandu jikkontribwixxi għas-sigurtà tan-negozju billi jkopri l-aċċess għall-assigurazzjoni fuq il-popolazzjoni u għalhekk jissalvagwardja d-dħul tal-produtturi f’każ ta’ telf anormali fil-produzzjoni, b’mod partikolari minħabba diżastri naturali, avvenimenti klimatiċi ħżiena, bidliet f’daqqa fil-kwalità tal-ilma, mard jew infestazzjonijiet minn insetti u l-qerda tal-faċilitajiet tal-produzzjoni. (55) Meta wieħed iqis li l-approċċ immexxi mill-komunità għall-iżvilupp lokali, fuq numru ta’ snin, wera l-utilità tiegħu fil-promozzjoni tal-iżvilupp tas-sajd u ż-żoni rurali billi jikkunsidra b’mod sħiħ il-ħtiġijiet multisettorjali għall-iżvilupp endoġenu, l-appoġġ għandu jissokta u jissaħħaħ fil-ġejjieni. (56) Fiż-żoni tas-sajd, l-iżvilupp immexxi mill-komunità għandu jinkoraġġixxi lill-istrateġiji innovattivi biex joħolqu t-tkabbir u l-impjiegi, b’mod partikolari billi jżidu l-valur lill-prodotti tas-sajd u jiddiversifikaw l-ekonomija lokali lejn attivitajiet ekonomiċi ġodda, inklużi dawk offruti minn tkabbir marittimu ("blue growth") u s-setturi marittimi usa’. (57) L-iżvilupp sostenibbli taż-żoni tas-sajd għandu jikkontribwixxi għall-għanijiet tal-UE2020 tal-promozzjoni tal-inklużjoni soċjali u t-tnaqqis tal-faqar, u t-trawwim tal-innovazzjoni fil-livell lokali, kif ukoll għall-għan tal-koeżjoni territorjali, prijorità ewlenija fit-Trattat ta’ Lisbona. (58) L-iżvilupp lokali mmexxi mill-Komunità għandu jiġi implimentat permezz ta’ approċċ minn isfel għal fuq minn sħubijiet lokali li huma magħmula minn rappreżentanti tal-pubbliku, setturi privati u tas-soċjetà ċivili u għandu jkun jirrifletti korrettament is-soċjetà lokali; dawn l-atturi lokali jinsabu fl-aħjar pożizzjoni biex ifasslu u jimplimentaw strateġiji integrati tal-iżvilupp lokali multisettorjali sabiex jissodisfaw il-ħtiġijiet taż-żoni tas-sajd lokali tagħhom; dan huwa importanti sabiex tkun żgurata r-rappreżentanza tal-gruppi ta’ azzjoni lokali b’mod li l-ebda grupp ta’ interess wieħed ma jkollu aktar minn 49% tad-dritt tal-vot fil-korpi tat-teħid tad-deċiżjonijiet. (59) In-netwerking bejn is-sħubiji lokali huwa karatteristika essenzjali ta’ dan l-approċċ. Il-kooperazzjoni bejn dawn is-sħubiji lokali hija għodda ta’ żvilupp importanti li għandha ssir disponibbli mill-FEMS. (60) L-appoġġ għaż-żoni tas-sajd permezz tal-FEMS għandu jiġi kkoordinat mal-appoġġ għall-iżvilupp lokali offrut minn Fondi oħrajn tal-Unjoni u għandu jkopri l-aspetti kollha tat-tħejjija u l-implimentazzjoni tal-istrateġiji ta’ żvilupp lokali u l-operazzjonijiet tal-gruppi ta’ azzjoni lokali, kif ukoll l-ispejjeż għall-animazzjoni taż-żona lokali u t-tmexxija tas-sħubija lokali. (61) Sabiex tiġi żgurata l-vijabbiltà tas-sajd u tal-akkwakultura f’suq kompetittiv ħafna, jeħtieġ li jiġu stabbiliti dispożizzjonijiet li jappoġġjaw l-implimentazzjoni tar-[Regolament (UE) Nru dwar l-organizzazzjoni komuni tas-swieq fi prodotti tas-sajd u tal-akkwakultura][13] kif ukoll għall-attivitajiet ta’ kummerċjalizzazzjoni u pproċessar imwettqa mill-operaturi sabiex jimmassimizzaw il-valur tal-prodotti tas-sajd u tal-akkwakultura. Għandha tingħata attenzjoni partikolari lill-promozzjoni tal-operazzjonijiet li jintegraw l-attivitajiet tal-produzzjoni, l-ipproċessar u l-kummerċjalizzazzjoni tal-katina tal-provvista. Sabiex jadatta għall-politika ġdida ta’ projbizzjoni fuq ir-rimi, il-FEMS għandu jappoġġja wkoll l-ipproċessar ta’ qabdiet mhux mixtieqa. (62) Għandha tingħata prijorità lill-organizzazzjonijiet tal-produtturi u lill-assoċjazzjonijiet ta’ organizzazzjonijiet tal-produtturi billi dawn jingħataw appoġġ. Il-kumpens għall-għajnuna għall-ħżin u l-għajnuna għall-pjanijiet ta’ produzzjoni u kummerċjalizzazzjoni għandhom jiġu eliminati b’mod gradwali hekk kif l-importanza ta’ tip partikolari ta’ appoġġ tilef l-interess tiegħu fid-dawl tal-istruttura li qed tevolvi tas-suq tal-Unjoni għal dawn it-tip ta’ prodotti u l-importanza li qed tikber ta’ organizzazzjonijiet b’saħħithom ta’ produtturi. (63) Billi jirrikonoxxi l-kompetizzjoni li qed tikber li s-sajjieda kostali ta’ skala żgħira qed ikollhom jaffaċċjaw, il-FEMS għandu jappoġġja inizjattivi imprenditorjali ta’ sajjieda kostali fuq skala żgħira li jżidu l-valur għall-ħut li jaqbdu, b’mod partikolari billi jwettqu l-ipproċessar jew il-kummerċjalizzazzjoni diretta tal-ħut li jaqbdu. (64) L-attivitajiet tas-sajd fir-reġjuni l-aktar imbiegħda tal-Unjoni Ewropea qegħdin jaffaċċjaw diffikultajiet, b’mod partikolari minħabba l-ispejjeż addizzjonali mġarrba fil-kummerċjalizzazzjoni ta’ ċerti prodotti tas-sajd, minħabba n-nuqqasijiet partikolari rikonoxxuti mill-Artikolu 349 tat-Trattat dwar il-Funzjonament tal-Unjoni Ewropea. (65) Sabiex iżżomm il-kompetittività ta’ ċerti prodotti tas-sajd mir-reġjuni l-aktar imbiegħda tal-Unjoni Ewropea mqabbla ma’ dik ta’ prodotti simili minn reġjuni oħrajn tal-Unjoni Ewropea, fl-1992 l-Unjoni Ewropea introduċiet miżuri biex tikkumpensa għall-ispejjeż addizzjonali relatati fis-settur tas-sajd. Il-miżuri li japplikaw għall-perjodu 2007-2013 huma stabbiliti fir-Regolament tal-Kunsill (KE) Nru 791/2007[14]. Huwa neċessarju li jkompli jiġi pprovdut appoġġ sabiex jittaffew l-ispejjeż addizzjonali għall-kummerċjalizzazzjoni ta’ ċerti prodotti tas-sajd mill-1 ta’ Jannar 2014. (66) Fid-dawl tal-kondizzjonijiet tal-kummerċjalizzazzjoni differenti fir-reġjuni l-aktar imbiegħda kkonċernati, il-varjazzjonijiet fil-qbid u l-ħażniet u fid-domandi tas-suq, għandu jitħalla f’idejn l-Istati Membri kkonċernati biex jiddeterminaw il-prodotti tas-sajd eliġibbli għal kumpens, il-kwantitajiet massimi rispettivi tagħhom u l-ammonti ta’ kumpens fl-allokazzjoni globali għal kull Stat Membru. (67) L-Istati Membri għandhom ikunu awtorizzati jiddifferenzjaw il-lista u l-kwantitajiet tal-prodotti tas-sajd ikkonċernati u l-ammont ta’ kumpens fl-allokazzjoni globali għal kull Stat Membru. Huma għandhom ikunu awtorizzati wkoll jaġġustaw il-pjanijiet tal-kumpens tagħhom jekk dan ikun ġustifikat mill-kondizzjonijiet li qegħdin jinbidlu. (68) L-Istati Membri għandhom jistabbilixxu l-ammont ta’ kumpens f’livell li jippermetti t-tpaċija xierqa tal-ispejjeż addizzjonali, li jirriżultaw min-nuqqasijiet speċifiċi tar-reġjuni l-aktar imbiegħda u b’mod partikolari mill-ispejjeż tat-trasportazzjoni tal-prodotti lejn l-Ewropa kontinentali. Sabiex jiġi evitat kumpens eċċessiv, l-ammont għandu jkun proporzjonali għall-ispejjeż addizzjonali li tpatti għalihom l-għajnuna u fl-ebda każ ma jaqbeż il-100 % tal-ispejjeż tat-trasport u spejjeż oħrajn relatati għall-Ewropa kontinentali. Għal dan il-għan, huwa għandu jikkunsidra wkoll tipi oħrajn ta’ interventi pubbliċi li jħallu impatt fuq il-livell ta’ spejjeż addizzjonali. (69) Huwa ferm importanti li l-Istati Membri u l-operaturi jkunu mgħammra b’tali mod li l-kontrolli jkunu jistgħu jitwettqu bi standard għoli u għalhekk jiżguraw il-konformità mar-regoli tal-Politika Komuni tas-Sajd, filwaqt li jipprovdu għall-isfruttar sostenibbli tar-riżorsi akkwatiċi ħajjin; il-FEMS għalhekk għandu jappoġġja lill-Istati Membri u lill-operaturi skont ir-Regolament tal-Kunsill (KE) Nru 1224/2009. Billi joħloq kultura ta’ konformità, dan l-appoġġ għandu jikkontribwixxi għat-tkabbir sostenibbli. (70) L-appoġġ mogħti lill-Istati Membri fuq il-bażi tar-Regolament (KE) Nru 861/2006 għall-infiq relatat mal-implimentazzjoni tas-sistema ta’ kontroll tal-Unjoni għandu jissokta taħt il-FEMS billi jsegwi l-loġika ta’ fond wieħed. (71) F’konformità mal-għanijiet politiċi ta’ kontroll u infurzar tal-Unjoni, jidher xieraq li jiġi dedikat ħin minimu għall-kontroll tas-sajd fl-użu ta’ bastimenti, inġenji tal-ajru, ħelikopters ta’ sorveljanza li għandhom jiġu stabbiliti eżattament sabiex jipprovdu bażi għall-appoġġ taħt il-FEMS. (72) Meta wieħed iqis l-importanza tal-kooperazzjoni bejn l-Istati Membri fil-qasam tal-kontroll, il-FEMS għandu jipprovdi appoġġ għal dak il-għan. (73) Għandhom jiġu stabbiliti dispożizzjonijiet biex jappoġġjaw il-ġbir, il-ġestjoni u l-użu ta’ dejta dwar is-sajd kif speċifikat fil-programm multiannwali tal-Unjoni, b’mod partikolari biex jappoġġjaw il-programmi nazzjonali u l-ġestjoni u l-użu tad-dejta għall-analiżi xjentifika u l-implimentazzjoni tal-PKS. L-appoġġ mogħti lill-Istati Membri fuq il-bażi tar-Regolament (KE) Nru 861/2006 għall-infiq relatat mal-ġbir, il-ġestjoni u l-użu tad-dejta dwar is-sajd għandu jissokta fil-kuntest tal-FEMS billi jsegwi l-loġika ta’ fond wieħed. (74) Jeħtieġ li tiġi appoġġjata l-kooperazzjoni fost l-Istati Membri, kif ukoll ma’ pajjiżi terzi, fejn relevanti, fir-rigward tal-ġbir tad-dejta fi ħdan l-istess baċin tal-baħar, kif ukoll mal-korpi xjentifiċi internazzjonali relevanti. (75) L-għan tal-PMI huwa li tappoġġja l-użu sostenibbli tal-ibħra u l-oċeani u li tiżviluppa proċess tat-teħid tad-deċiżjonijiet ikkoordinat, konsistenti u trasparenti fir-rigward tal-politiki li jaffettwaw l-oċeani, l-ibħra, il-gżejjer, ir-reġjuni kostali u l-aktar imbiegħda u s-setturi marittimi, f’konformità mal-Komunikazzjoni tal-Kummissjoni "Politika Marittima Integrata tal-Unjoni Ewropea[15]. (76) Huwa meħtieġ finanzjament sostnut għall-implimentazzjoni u l-iżvilupp ulterjuri tal-Politika Marittima Integrata għall-Unjoni Ewropea kif rifless fid-dikjarazzjonijiet tal-Kunsill, tal-Parlament Ewropew u tal-Kumitat tar-Reġjuni[16]. (77) Il-FEMS għandu jappoġġja l-promozzjoni ta’ tmexxija marittima integrata fil-livelli kollha, speċjalment permezz ta’ skambji tal-aqwa prattiċi u l-implimentazzjoni u l-iżvilupp ulterjuri tal-istrateġiji tal-baċini tal-baħar. Dawn l-istrateġiji huma maħsuba biex jistabbilixxu qafas integrat għall-indirizzar tal-isfidi komuni fil-baċini tal-baħar Ewropej u l-kooperazzjoni msaħħa bejn il-partijiet interessati sabiex jimmassimizzaw l-użu tal-istrumenti finanzjarji u l-fondi tal-Unjoni u jikkontribwixxu għall-koeżjoni ekonomika, soċjali u territorjali tal-Unjoni. (78) Il-FEMS għandu jappoġġja wkoll l-iżvilupp ulterjuri tal-għodod sabiex jinħolqu sinerġiji bejn l-inizjattivi meħuda f’setturi differenti u li jaffettwaw l-ibħra, l-oċeani u l-kosti. Dan huwa l-każ għas-sorveljanza marittima integrata li hija maħsuba biex ittejjeb l-għarfien dwar is-sitwazzjoni marittima permezz ta’ skambji ta’ informazzjoni mtejba u sikuri fis-setturi kollha. Madanakollu, l-operazzjonijiet relatati mas-sorveljanza marittima li jaqgħu taħt il-kamp ta' applikazzjoni tat-Titolu V tat-Trattat dwar il-Funzjonament tal-Unjoni Ewropea ma għandhomx jiġu ffinanzjati permezz tal-FEMS. (79) L-interkonnessjoni ta' ċerta sistemi ta' informazzjoni mmexxija minn dawk is-setturi tista’ tkun teħtieġ il-mobilizzazzjoni tal-mekkaniżmi ta’ finanzjament tagħhom b’mod konsistenti u skont id-dispożizzjonijiet tat-Trattat. L-ippjanar spazjali marittimu u l-ġestjoni integrata taż-żoni kostali huma essenzjali għall-iżvilupp sostenibbli taż-żoni marittimi u r-reġjuni kostali u t-tnejn li huma jikkontribwixxu għall-għanijiet ta’ ġestjoni bbażati fuq l-ekosistemi u l-iżvilupp ta’ rabtiet bejn l-art u l-baħar. Dawn l-għodod huma importanti wkoll għall-ġestjoni tal-użi differenti tal-kosti, l-ibħra u l-oċeani tagħna sabiex ikun hemm lok għall-iżvilupp ekonomiku sostenibbli tagħhom u biex jiġi stimolat l-investiment transkonfinali, filwaqt li l-implimentazzjoni tad-Direttiva ta' Qafas dwar l-Istrateġija Marittima se tiddefinixxi ulterjorment il-limiti ta’ sostenibbiltà tal-attivitajiet tal-bniedem li jħallu impatt fuq l-ambjent marittimu. Barra minn hekk, jeħtieġ li jittejjeb l-għarfien dwar id-dinja tal-baħar, u li tiġi stimolata l-innovazzjoni permezz tal-iffaċilitar tal-ġbir, it-tqassim b’xejn, l-użu mill-ġdid u t-tixrid tad-dejta dwar l-istat tal-oċeani u l-ibħra. (80) Il-FEMS għandu jappoġġja wkoll it-tkabbir ekonomiku sostenibbli, l-impjiegi, l-innovazzjoni u l-kompetittività fis-setturi marittimi u fir-reġjuni kostali. Huwa partikolarment importanti li jiġu identifikati l-ostakoli regolatorji u n-nuqqasijiet fil-ħiliet li jfixklu t-tkabbir f’setturi marittimi emerġenti u prospettivi, kif ukoll l-operazzjonijiet immirati lejn it-trawwim tal-investiment fl-innovazzjoni teknoloġika meħtieġa biex jitjieb il-potenzjal kummerċjali tal-applikazzjonijiet tal-baħar u dawk marittimi. (81) Il-FEMS għandu jkun komplimentari u konsistenti mal-istrumenti finanzjarji eżistenti u futuri magħmula disponibbli mill-Unjoni u mill-Istati Membri, fil-livell nazzjonali u sottonazzjonali, għall-promozzjoni tal-protezzjoni u l-użu sostenibbli tal-oċeani, l-ibħra u l-kosti, billi jgħin sabiex titrawwem kooperazzjoni aktar effettiva bejn l-Istati Membri u r-reġjuni kostali, tal-gżejjer u l-aktar imbiegħda tagħhom, u billi jikkunsidra l-prijoritizzazzjoni u l-progress tal-proġetti nazzjonali u lokali. Il-Fond ser jintrabat ma’ politiki oħrajn tal-Unjoni li jistgħu jiġbru fihom dimensjoni marittima, b’mod partikolari il-Fond Ewropew għall-Iżvilupp Reġjonali, il-Fond ta’ Koeżjoni u l-Fond Soċjali Ewropew, kif ukoll il-Programm Orizzont 2020 għar-Riċerka u l-politika dwar l-enerġija. (82) Sabiex jinkisbu l-għanijiet tal-PKS fil-livell globali, l-Unjoni għandha rwol attiv fil-ħidma tal-organizzazzjonijiet internazzjonali. Għalhekk, huwa essenzjali li l-Unjoni tikkontribwixxi għall-attivitajiet ta’ dawn l-organizzazzjonijiet li jgħinu sabiex jiżguraw il-konservazzjoni u l-isfruttar b’mod sostenibbli tar-riżorsi tas-sajd fl-ibħra miftuħa u fl-ibħra tal-pajjiżi terzi. L-appoġġ mogħti lill-organizzazzjonijiet internazzjonali fuq il-bażi tar-Regolament Nru (KE) 861/2006 għandu jissokta taħt l-FEMS billi jsegwi l-loġika ta’ fond wieħed. (83) Sabiex tittejjeb it-tmexxija fil-PKS u jiġi żgurat il-funzjonament effettiv tal-Kunsilli Konsultattivi (ACs), huwa essenzjali li l-ACs jiġu pprovduti b’finanzjament suffiċjenti u permanenti sabiex ikunu jistgħu jwettqu l-irwol konsultattiv tagħhom b’mod effettiv fi ħdan il-PKS. Billi jsegwi l-loġika ta’ fond wieħed, l-appoġġ mogħti lill-ACs taħt il-FEMS għandu jieħu post l-appoġġ mogħti lill-Kunsilli Konsultattivi Reġjonali (Regional Advisory Councils - RACs) fuq il-bażi tar-Regolament (KE) Nru. 861/2006. (84) Permezz ta’ assistenza teknika, il-FEMS għandu jipprovdi appoġġ preparatorju, amministrattiv u tekniku, kif ukoll appoġġ għall-miżuri ta’ informazzjoni, in-netwerking, l-evalwazzjonijiet, il-verifiki, l-istudji u l-iskambji ta’ esperjenza sabiex tkun iffaċilitata l-implimentazzjoni tal-programm operazzjonali u għall-promozzjoni ta’ strateġiji u prattiċi innovattivi għal implimentazzjoni sempliċi u trasparenti. L-assistenza teknika għandha tinkludi wkoll it-twaqqif ta’ netwerk Ewropew ta’ Gruppi ta’ Azzjoni Lokali tas-Sajd immirat lejn il-bini tal-kapaċità, it-tixrid tal-informazzjoni, l-iskambju tal-esperjenza u l-appoġġ għall-kooperazzjoni bejn is-sħubiji lokali. (85) Fir-rigward tal-operazzjonijiet kollha ffinanzjati skont dan ir-Regolament, kemm taħt ġestjoni konġunta kif ukoll taħt ġestjoni diretta, huwa meħtieġ li tiġi żgurata l-protezzjoni tal-interessi finanzjarji tal-Unjoni permezz tal-applikazzjoni korretta tal-leġiżlazzjoni li tappartjeni għall-protezzjoni ta’ dawk l-interessi, u li jiġi żgurat li jitwettqu l-verifiki xierqa mill-Istati Membri u mill-Kummissjoni. (86) Ir-[Regolament (UE) Nru […] li jistabbilixxi Dispożizzjonijiet Komuni] u d-dispożizzjonijiet adottati f’konformità miegħu għandhom japplikaw għad-dispożizzjonijiet ta’ dan ir-Regolament, li jaqgħu taħt ġestjoni konġunta. B’mod partikolari, ir-[Regolament (UE) Nru […] li jistabbilixxi Dispożizzjonijiet Komuni][17] jistabbilixxi dispożizzjonijiet relatati mal-ġestjoni konġunta tal-fondi tal-Unjoni mal-Istati Membri abbażi tal-prinċipji ta’ ġestjoni finanzjarja tajba, it-trasparenza u n-nondiskriminazzjoni, kif ukoll dispożizzjonijiet dwar il-funzjoni tal-korpi akkreditati, il-prinċipji baġitarji, dispożizzjonijiet li għandhom jiġu rrispettati fil-qafas ta’ dan ir-Regolament. (87) Madankollu, meta wieħed iqis l-ispeċifiċità tal-FEMS, b’mod partikolari d-daqs tiegħu, it-tipi ta’ operazzjonijiet iffinanzjati, ir-rabta qawwija mal-PKS u kwalunkwe fatturi relevanti oħrajn, uħud mid-dispożizzjonijiet komuni relatati mal-ġestjoni konġunta għandhom jiġu adattati, idderogati jew miżjuda f’dan ir-regolament. Fejn meħtieġ mid-dispożizzjonijiet tar-[Regolament (UE) Nru […] li jistabbilixxi Dispożizzjonijiet Komuni], il-FEMS għandu jikkompleta u jissupplimenta dawk id-dispożizzjonijiet komuni. (88) Konxji mill-importanza tal-iżgurar tal-konservazzjoni tar-riżorsi bijoloġiċi tal-baħar u tal-protezzjoni tal-istokkijiet tal-ħut, b’mod partikolari mis-sajd illegali u fl-ispirtu tal-konklużjonijiet magħmula fil-Green Paper dwar ir-Riforma tal-PKS[18], dawk l-operaturi li ma jkunux konformi mar-regoli tal-PKS, b’mod partikolari dawk li jipperikolaw is-sostenibbiltà tal-istokkijiet ikkonċernati u li għalhekk jikkostitwixxu theddid serju għall-użu sostenibbli tar-riżorsi bijoloġiċi ħajjin tal-baħar fil-livell tal-MSY li jirrestawraw u jħarsu l-popolazzjonijiet ta' speċijiet maħsuda 'l fuq mil-livelli li jistgħu joħolqu l-MSY u dawk li huma involuti fis-sajd tal-IUU għandhom jiġu esklużi mill-appoġġ fil-kuntest tal-FEMS. Il-finanzjament tal-Unjoni fl-ebda stadju mill-għażla għall-implimentazzjoni ta’ operazzjoni ma għandu jintuża biex ixekkel l-interess pubbliku ta’ konservazzjoni tar-riżorsi bijoloġiċi tal-baħar espress fl-għanijiet tar-Regolament tal-PKS. (89) L-Istati Membri għandhom jadottaw miżuri adegwati biex jiggarantixxu l-funzjonament xieraq tas-sistemi ta’ ġestjoni u kontroll. Għal dak il-għan, għandhom jiġu nnominati awtorità amministrattiva, aġenzija tal-pagamenti u korp ta’ ċertifikazzjoni għal kull programm operazzjonali u għandhom jiġu speċifikati r-responsabbiltajiet tagħhom. Dawn ir-responsabbiltajiet għandhom ikunu relatati primarjament mal-implimentazzjoni finanzjarja tajba, l-organizzazzjoni tal-evalwazzjoni, iċ-ċertifikazzjoni tal-infiq, il-verifika u l-konformità mal-liġi tal-Unjoni. Għandha ssir dispożizzjoni għal laqgħat regolari bejn il-Kummissjoni u l-awtoritajiet nazzjonali kkonċernati sabiex jimmonitorjaw l-għajnuna. Fir-rigward tal-ġestjoni u l-kontroll, huwa meħtieġ, b’mod partikolari, li jiġu stabbiliti l-modalitajiet li permezz tagħhom l-Istati Membri jagħtu garanzija li s-sistemi huma implimentati u li qegħdin jiffunzjonaw b’mod sodisfaċenti. Biex tkun żgurata tranżizzjoni bla xkiel mill-arranġament attwali ta' ġestjoni u kontroll għall-FES u sabiex tiġi promossa l-armonizzazzjoni tar-regoli għall-Fondi tal-Inizjattiva Ewropea ta' Stabbiltà, l-arranġament ta' ġestjoni u kontroll, kif ukoll ta' ġestjoni finanzjarjarja għandhom jiġu stabbiliti fir-[Regolament (UE) Nru […] li jistabbilixxi Dispożizzjonijiet Komuni]. (8990) L-interess finanzjarju tal-Unjoni Ewropea għandu jiġi mħares permezz ta' miżuri proporzjonali fiċ-ċiklu kollu tan-nefqa, inkluż il-ħarsien, l-individwazzjoni tal-irregolaritajiet, l-irkupru tal-fondi mitlufa, imħallsa b'mod ħażin jew użati b'mod mhux korrett u, fejn meħtieġ, penalitajiet. (91) Is-somom irkuprati mill-Istati Membri wara irregolaritajiet għandhom jibqgħu disponibbli għall-programmi operazzjonali tal-Istati Membri kkonċernati. Għandha titfassal sistema ta’ responsabbiltà finanzjarja fin-nuqqas ta’ rkupru totali tal-irregolaritajiet u l-Kummissjoni għandha tkun tista’ tissalvagwardja l-interessi tal-baġit tal-Unjoni billi tiddebita lill-Istat Membru kkonċernat dawk is-somom mitlufa minħabba irregolaritajiet u li ma ġewx irkuprati fi żmien dati ta’ skadenza raġonevoli. (902) Fl-interess ta’ sħubija ta’ ħidma tajba u ta' promozzjoni xierqa tal-assistenza tal-Unjoni, għandhom jiġu pprovduti l-aktar informazzjoni u pubbliċità mifruxa possibbli. L-awtoritajiet responsabbli għall-ġestjoni tal-assistenza għandhom ikunu responsabbli għal dan l-aspett u li jżommu lill-Kummissjoni informata bil-miżuri meħuda. (93) Ir-regoli u l-proċeduri li jirregolaw l-impenji u l-pagamenti għandhom jiġu ssimplifikati sabiex tkun żgurata likwidità regolari. Prefinanzjament ta’ 4 % tal-kontribuzzjoni mill-FEMS għandu jgħin sabiex titħaffef l-implimentazzjoni tal-programm operazzjonali. (94) Sabiex tiġi żgurata l-ġestjoni tajba tar-riżorsi tal-Unjoni, għandu jsir titjib fil-previżjoni u l-implimentazzjoni tal-infiq. Għal dak il-għan, l-Istati Membri għandhom jibagħtu l-previżjonijiet tagħhom regolarment lill-Kummissjoni rigward l-użu tar-riżorsi tal-Unjoni, u kwalunkwe dewmien fl-implimentazzjoni finanzjarja għandu jagħti lok għall-ħlas lura ta’ self bil-quddiem u għal diżimpenji awtomatiċi. (915) Sabiex jiġu indirizzati l-ħtiġijiet speċifiċi tal-PKS imsemmija fl-Artikoli 50 u 51 tar-[Regolament tal-PKS] u ssir kontribuzzjoni għall-konformità mar-regoli tal-PKS, għandhom jiġu stabbiliti dispożizzjonijiet addizzjonali għar-regoli dwar l-interruzzjoni tad-data ta’ skadenza tal-ħlas [Regolament (UE) Nru […] li jistabbilixxi Dispożizzjonijiet Komuni]. Fejn Stat Membru jew operatur jonqos milli jikkonforma mal-obbligi tiegħu taħt il-PKS jew fejn il-Kummissjoni għandha provi li jissuġġerixxu dan in-nuqqas ta’ konformità, bħala miżura ta’ prekawzjoni, il-Kummissjoni għandha titħalla tinterrompi l-ħlasijiet. (926) Minbarra l-possibbiltà ta’ interruzzjoni u, sabiex jiġi evitat riskju evidenti ta’ ħlas ta’ nefqa ineliġibbli, il-Kummissjoni għandha titħalla tissospendi l-pagamenti marbuta ma’ nuqqas ta’ konformità tar-regoli tal-PKS kif meħtieġ mill-Artikoli 50 u 51 tar-[Regolament PKS]. (97) Sabiex tiġi stabbilita r-relazzjoni finanzjarja bejn l-aġenziji tal-pagamenti akkreditati u l-baġit tal-Unjoni, il-Kummissjoni għandha tapprova l-kontijiet ta’ dawn l-aġenziji tal-pagamenti kull sena. Id-deċiżjoni dwar l-approvazzjoni tal-kontijiet għandha tkopri l-kompletezza, il-preċiżjoni u l-veraċità tal-kontijiet iżda mhux il-konformità tal-infiq mal-leġiżlazzjoni tal-Unjoni. (938) Il-programm operazzjonali għandu jkun soġġett għal monitoraġġ u evalwazzjoni sabiex tittejjeb il-kwalità tiegħu u jintwerew il-kisbiet tiegħu. Il-Kummissjoni għandha tistabbilixxi qafas għal monitoraġġ u evalwazzjoni komuni li jiżgura, fost l-oħrajn, li d-dejta relevanti tkun disponibbli fil-ħin. F’dan il-kuntest, għandha tiġi stabbilita lista ta’ indikaturi, filwaqt li jiġi vvalutat l-impatt tal-politika tal-FEMS mill-Kummissjoni fir-rigward ta’ għanijiet speċifiċi. (949) Ir-responsabbiltà għall-monitoraġġ tal-programm għandha tinqasam bejn l-Awtorità Amministrattiva u Kumitat ta’ Monitoraġġ imwaqqaf għal dan il-għan. Għal dan il-għan, għandhom jiġu speċifikati r-responsabbiltajiet rispettivi. Il-monitoraġġ tal-programm għandu jinvolvi t-tħejjija ta’ rapport ta’ implimentazzjoni annwali, li għandu jintbagħat lill-Kummissjoni. (95100) Bil-għan li jissaħħu l-aċċessibbiltà u t-trasparenza tal-informazzjoni dwar l-opportunitajiet ta’ finanzjament u l-benefiċjarji tal-proġetti, f’kull Stat Membru għandhom isiru disponibbli sit elettroniku uniku jew portal ta’ sit elettroniku li jipprovdu l-informazzjoni dwar il-programm operazzjonali, inklużi l-listi ta’ operazzjonijiet appoġġjati taħt kull programm operazzjonali. Din l-informazzjoni għandha tagħti idea raġonevoli, tanġibbli u konkreta lill-pubbliku ġenerali u b’mod partikolari lill-kontribwenti tal-Unjoni dwar kif jintefaq il-finanzjament tal-Unjoni f’dan il-qafas tal-FEMs. Minbarra dan l-għan, il-pubblikazzjoni tad-dejta relevanti għandha taqdi l-iskop ta’ pubbliċità ulterjuri tal-possibbiltà li wieħed japplika għal finanzjament tal-Unjoni. Madanakollu, bir-rispett sħiħ tad-dritt fundamentali għall-protezzjoni tad-dejta u f’konformità mas-sentenza tal-Qorti fil-Kawżi Konġunti Schecke[19], ma għandhiex tintalab il-pubblikazzjoni tal-ismijiet tal-persuni fiżiċi. (96101) Sabiex jiġu supplimentati u emendati ċerti elementi mhux essenzjali ta’ dan ir-Regolament, is-setgħa ta' adozzjoni ta' atti skont l-Artikolu 290 tat-Trattat għandha tiġi ddelegata lill-Kummissjoni fir-rigward ta’ kodiċi ta’ kondotta dwar l-identifikazzjoni tal-każijiet ta’ nuqqas ta’ konformità mar-regoli tal-PKS li jistgħu jwasslu għall-inammissibbiltà tal-applikazzjoni u l-limitu ta’ żmien tal-applikazzjoni, sabiex tiġi żgurata kundizzjonalità ex ante b’mod proporzjonat, identifikazzjoni ta’ investimenti eliġibbli abbord sabiex jiġu evitati investimenti li jkunu jwasslu għal żieda fil-kapaċità tas-sajd tal-bastiment, dwar il-metodu ta’ kalkolu tad-dħul nett fil-każ tal-ekoinnovazzjoni, dwar id-determinazzjoni tal-operazjonijiet u l-ispejjeż eliġibbli marbuta mal-protezzjoni u r-restawr taż-żoni marittimi protetti, dwar l-identifikazzjoni ta’ spejjeż eliġibbli fl-investimenti fl-akkwakultura lil hinn mill-kosta u mhux tal-ikel, id-determinazzjoni tal-kontenut tal-pjan ta’ azzjoni tal-istrateġiji ta’ żvilupp lokali, id-determinazzjoni tal-ispejjeż ta’ eliġibbiltà taħt l-appoġġ preparatorju għall-istrateġiji lokali ta’ żvilupp, id-definizzjoni tal-ispejjeż eliġibbli taħt l-ispejjeż operazzjonali u l-ispejjeż ta’ animazzjoni għall-istrateġiji ta’ żvilupp lokali, l-obbligi tal-aġenziji tal-pagamenti, id-determinazzjoni ta’ kompiti ta’ korpi ta’ ċertifikazzjoni, il-kjarifika tal-proċeduri għal rekord tal-awditjar xieraq, kjarifika tal-obbligi tal-Istati Membri f’każ ta’ rkupri ta’ pagamenti mhux dovuti, id-determinazzjoni tal-każijiet ta’ nuqqas ta’ konformità mal-PKS li jistgħu jwasslu għal sospensjoni tal-pagamenti, l-istabbiliment ta’ kriterji u metodoloġija sabiex jiġu applikati f’każ ta’ rata fissa jew korrezzjonijiet finanzjarji estrapolati u l-lista ta’ każijiet relevanti ta’ nuqqas ta’ konformità mar-regoli tal-PKS li jistgħu jwasslu għall-applikazzjoni tal-korrezzjonijiet finanzjarji u dwar il-kontenut u l-bini tas-sistema ta’ monitoraġġ u evalwazzjoni. (97102) Il-Kummissjoni, meta tħejji u tfassal atti ddelegati, għandha tiżgura trażmissjoni simultanja, f'waqtha u xierqa tad-dokumenti relevanti lill-Parlament Ewropew u lill-Kunsill. (98103) Il-Kummissjoni għandha tingħata s-setgħa li tadotta, permezz ta’ atti ta’ implimentazzjoni, deċiżjonijiet dwar it-tqassim annwali ta’ allokazzjonijiet, deċiżjonijiet li japprovaw il-programmi operazzjonali u l-emendi tagħhom, deċiżjonijiet dwar il-prijorità tal-Unjoni fil-politika ta’ kontroll u infurzar, deċiżjoni li tapprova l-pjanijiet ta’ ħidma annwali għall-ġbir tad-dejta, deċiżjonijiet li jistabbilixxu provi ta’ nuqqas ta’ konformità mal-PKS li jwassal għal interruzzjonijiet possibbli tad-dati ta’ skadenza għall-pagamenti, deċiżjonijiet dwar in-nuqqas ta’ konformità mar-regoli tal-PKS li jwassal għal sospensjoni possibbli tal-ħlasijiet, deċiżjonijiet li jissospendu l-ħlasijiet u li jirrevokaw is-sospensjoni tal-ħlasijiet u, deċiżjonijiet dwar korrezzjonijiet finanzjarji u deċiżjoni dwar l-approvazzjoni ta’ kontijiet. (99104) Sabiex ikunu żgurati kundizzjonijiet uniformi għall-implimentazzjoni ta’ dan ir-Regolament, is-setgħat ta’ implimentazzjoni relatati mal-format tal-programm operazzjonali, il-proċeduri sabiex jiġi adottat programm operazzjonali, il-proċeduri relatati mal-adozzjoni ta’ pjan ta’ ħidma annwali għall-ġbir tad-dejta, l-applikazzjoni konkreta tal-punti perċentwali ta’ intensità tal-għajnuna tal-Anness I, il-perjodu ta’ żmien sabiex tintbagħat dikjarazzjoni intermedja tal-infiq, regoli dwar l-obbligu tal-aġenziji ta' pagamenti fir-rigward tal-ġestjoni u l-kontroll, kompiti speċifiċi tal-korpi ta’ ċertifikazzjoni, ir-regoli għall-ġestjoni u l-kontroll effiċjenti, regoli dwar id-determinazzjoni tal-ħlasijiet li għandhom jiġu sospiżi, dwar il-proċeduri għall-interruzzjoni ta’ data ta’ skadenza għall-pagamenti, dwar il-proċedura għal verifiki addizzjonali fuq il-post mill-Kummissjoni, il-format tar-Rapporti ta’ Implimentazzjoni Annwali, l-elementi li għandhom jiġu inklużi fl-evalwazzjonijiet ex ante u ex post u dwar l-elaborazzjoni tal-elementi tekniċi għall-miżuri ta’ pubbliċità għandhom jingħataw lill-Kummissjoni. Dawn is-setgħat għandhom jiġu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[20]. (100105) Fid-dawl tan-natura proċedurali tad-dispożizzjonijiet li għandhom jiġu adottati mill-Kummissjoni bl-atti ta’ implimentazzjoni tal-Artikolu 24, l-Artikolu 98, l-Artikolu 10320 u l-Artikolu 12043, għandha tapplika l-proċedura konsultattiva meta jiġu adottati dawn tal-aħħar. (101106) Sabiex tiġi ffaċilitata tranżizzjoni bla xkiel mis-sistema stabbilita mir-Regolament (KE) Nru 1198/2006 għas-sistema stabbilita minn dan ir-Regolament, is-setgħa li tadotta atti b’konformità mal-Artikolu 290 tat-Trattat għandha tiġi ddelegata lill-Kummissjoni fir-rigward tal-istabbiliment ta’ dispożizzjonijiet tranżitorji. (102107) L-iskema ġdida ta’ appoġġ stabbilita minn dan ir-Regolament tissostitwixxi l-iskema ta’ appoġġ stabbilita mir-Regolament (KE) Nru 1198/2006, ir-Regolament (KE) Nru 861/2006, ir-Regolament tal-Parlament Ewropew u tal-Kunsill li jistabbilixxi Programm li jappoġġja l-iżvilupp ulterjuri ta’ Politika Marittima Integrata, ir-Regolament (KE) Nru 1290/2005 il-Fond ta’ Garanzija, ir-Regolament (KE) Nru 791/2007 u l-Artikolu 103 tar-Regolament 1224/2009. Għaldaqstant, dawn ir-regolamenti u d-dispożizzjonijiet għandhom jitħassru mill-1 ta’ Jannar 2014. ADOTTAW DAN IR-REGOLAMENT: TITOLU I Għanijiet KAPITOLU I Kamp ta' applikazzjoni u Definizzjonijiet Artikolu 1 Suġġett Dan ir-Regolament jiddefinixxi l-miżuri finanzjarji tal-Unjoni għall-implimentazzjoni ta’: (a) il-Politika Komuni tas-Sajd (PKS), (b) miżuri relevanti marbuta mal-Liġi tal-Baħar, (c) l-iżvilupp sostenibbli taż-żoni tas-sajd u s-sajd intern, (d) u l-Politika Marittima Integrata (PMI). Artikolu 2 Kamp ta' applikazzjoni ġeografiku Dan ir-Regolament għandu japplika għal operazzjonijiet imwettqa fit-territorju tal-Unjoni sakemm ma jkunx stabbilit espliċitament b’mod ieħor f’dan ir-Regolament. Artikolu 3 Definizzjonijiet 1. Għall-finijiet ta’ dan ir-Regolament u mingħajr preġudizzju għall-paragrafu 2, għandhom japplikaw id-definizzjonijiet imsemmija fl-Artikolu 5 tar-[Regolament dwar il-Politika Komuni tas-Sajd][21], fl-Artikolu 5 tar-[Regolament dwar l-Organizzazzjoni Komuni tas-swieq fi prodotti tas-sajd u tal-akkwakultura] u fl-Artikolu 4 tar-Regolament tal-Kunsill (KE) Nru 1224/2009 u fl-Artikolu 2 tar-Regolament Nru [Regolament li jistabbilixxi Dispożizzjonijiet Komuni][22]. 2. Għall-iskop ta’ dan ir-Regolament, għandhom japplikaw id-definizzjonijiet li ġejjin: (1) 'Ambjent Komuni għall-Qsim tal-Informazzjoni' (Common Information Sharing Environment - CISE) tfisser netwerk ta’ sistemi b’setup deċentralizzat żviluppat għall-iskambju ta’ informazzjoni dwar utenti minn setturi differenti sabiex jittejjeb l-għarfien dwar is-sitwazzjoni tal-attivitajiet fuq il-baħar; (2) 'operazzjonijiet transsettorjali' tfisser inizjattivi li minnhom jistgħu jibbenifikaw b’mod reċiproku setturi u/jew politiki settorjali differenti, kif imsemmi fit-Trattat dwar il-Funzjonament tal-Unjoni Ewropea, u li ma jistgħux jitwettqu kompletament permezz ta’ miżuri inklużi fl-oqsma ta’ politika rispettivi; (3) 'sistema elettronika ta’ reġistrazzjoni u ta’ rappurtar' (electronic recording and reporting system - ERS) tfisser sistema għar-reġistrazzjoni u r-rappurtar elettroniċi tad-dejta kif imsemmi fl-Artikoli 15, 24 u 63 tar-Regolament tal-Kunsill (KE) Nru 1224/2009; (4) 'Netwerk Ewropew ta’ Dejta u Osservazzjoni dwar il-Baħar' tfisser netwerk li jintegra l-programmi nazzjonali ta’ dejta u osservazzjoni dwar il-baħar f’riżorsa Ewropea komuni u aċċessibbli; (5) 'żona tas-sajd' tfisser żona b’xatt tal-baħar jew ta’ lag jew li tinkludi għadajjar jew estwarju ta’ xmara b’livell sinifikanti ta’ impjieg fis-settur tas-sajd jew tal-akkwakultura u magħżula bħala tali mill-Istat Membru; (6) 'sajjied' tfisser kwalunkwe persuna involuta f’sajd professjonali, kif rikonoxxut mill-Istat Membru, abbord bastiment operattiv tas-sajd jew involuta fir-rakkolta professjonali ta’ organiżmi tal-baħar, kif rikonoxxut mill-Istat Membru, mingħajr bastiment; (7) "Politika Marittima Integrata" (PMI) tfisser politika tal-Unjoni li l-għan tagħha huwa li trawwem teħid ta’ deċiżjonijiet koordinat u konsistenti sabiex jiġi massimizzat l-iżvilupp sostenibbli, it-tkabbir ekonomiku u l-koeżjoni soċjali tal-Istati Membri, u b’mod partikolari r-reġjuni kostali, insulari u l-aktar imbiegħda tal-Unjoni, kif ukoll is-setturi marittimi, permezz ta’ politki konsistenti relatati mas-settur marittimu u kooperazzjoni internazzjonali relevanti; (8) 'Sorveljanza Marittima Integrata' hija inizjattiva tal-UE maħsuba biex issaħħaħ l-effettività u l-effiċjenza fl-attivitajiet ta’ sorveljanza tal-ibħra Ewropej permezz ta’ skambju ta’ informazzjoni u kollaborazzjoni madwar is-setturi u l-fruntieri; (9) ‘irregolarità’ tfisser irregolarità kif definita fl-Artikolu 1(2) tar-Regolament tal-Kunsill 2988/95; (10) ‘sajd fl-ibħra interni’ tfisser sajd imwettaq għal skopijiet kummerċjali minn bastimenti li joperaw esklussivament fl-ibħra interni jew b’mezzi oħrajn użati għas-sajd fis-silġ; (11) ‘ġestjoni integrata taż-żoni kostali’ tfisser tali strateġiji u miżuri kif definiti fir-Rakkomandazzjoni tal-Parlament Ewropew u tal-Kunsill (2002/413/KE) tat-30 ta’ Mejju 2002 dwar l-implimentazzjoni ta’ Ġestjoni Integrata taż-Żoni Kostali fl-Ewropa[23]; (12) ‘tmexxija marittima integrata’ tfisser il-ġestjoni koordinata tal-politiki settorjali kollha tal-UE li jaffettwaw l-oċeani, l-ibħra u r-reġjuni kostali; (13) 'reġjuni tal-baħar' tfisser iż-żoni ġeografiċi stabbiliti fl-Anness I għad-Deċiżjoni tal-Kunsill 2004/585/KE u ż-żoni stabbiliti mill-organizzazzjonijiet reġjonali tal-ġestjoni tas-sajd; (14) 'pjanar spazjali marittimu' tfisser proċess li permezz tiegħu l-awtoritajiet pubbliċi janalizzaw u jallokaw id-distribuzzjoni spazjali u temporali tal-attivitajiet umani f’żoni tal-baħar sabiex jilħqu l-għanijiet ekoloġiċi, ekonomiċi u soċjali; (15) 'miżura' tfisser sett ta’ operazzjonijiet; (16) 'infiq pubbliku' tfisser kull kontribuzzjoni għall-finanzjament ta’ operazzjonijiet imnissla mill-baġit tal-Istat Membru jew mill-baġit tal-awtoritajiet reġjonali jew lokali, jew tal-Unjoni Ewropea u kwalunkwe nefqa simili. Kull kontribuzzjoni għall-finanzjament ta’ operazzjonijiet li joriġina mill-baġit ta’ korpi rregolati bid-dritt pubbliku jew ta’ assoċjazzjonijiet ta’ waħda jew aktar mill-awtoritajiet reġjonali jew lokali jew ta’ korpi rregolati mid-dritt pubbliku li jaġixxu f’konformità mad-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi għandha titqies bħala kontribuzzjoni pubblika; (17) 'strateġija tal-baċini tal-baħar' tfisser qafas strutturat ta’ kooperazzjoni fir-rigward ta’ żona ġeografika partikolari, żviluppat mill-Istituzzjonijiet Ewropej, mill-Istati Membri, mir-reġjuni tagħhom u, fejn xieraq, minn pajjiżi terzi li jikkondividu baċin tal-baħar; l-istrateġija tikkunsidra l-ispeċifiċitajiet ġeografiċi, klimatiċi, ekonomiċi u politiċi tal-baċin tal-baħar; (18) 'sajd kostali fuq skala żgħira' tfisser sajd imwettaq minn bastimenti tas-sajd b’tul globali ta’ inqas minn 12-il metru u li ma jużawx tagħmir irmunkat kif elenkat fit-Tabella 3 tal-Anness I għar-Regolament tal-Kummissjoni (KE) Nru 26/2004 tat-30 ta’ Diċembru 2003 dwar ir-reġistru tal-flotta tas-sajd tal-Unjoni[24]; (19) 'bastimenti li joperaw esklussivament f’ibħra interni' tfisser bastimenti involuti f’sajd kummerċjali f’ibħra interni u mhux inklużi fir-reġistru tal-flotta tas-sajd tal-Unjoni. TITOLU II QAFAS ĠENERALI KAPITOLU I Twaqqif u għanijiet tal-Fond Ewropew Marittimu u tas-Sajd Artikolu 4 Twaqqif Hawnhekk, huwa stabbilit il-Fond Ewropew Marittimu u tas-Sajd (FEMS). Article 5 Għanijiet Il-FEMS għandu jikkontribwixxi għall-kisba tal-għanijiet li ġejjin billi: (a) jippromwovi sajd u akkwakultura sostenibbli u kompetittivi; (b) irawwem l-iżvilupp u l-implimentazzjoni tal-Politika Marittima Integrata tal-Unjoni b’mod komplimentari għall-politika ta’ koeżjoni u għall-Politika Komuni tas-Sajd; (c) jippromwovi żvilupp territorjali bilanċjat u inklużiv taż-żoni tas-sajd; (d) it-trawwim tal-implimentazzjoni tas-CFP. Artikolu 6 Prijoritajiet tal-Unjoni Il-kisba tal-għanijiet tal-FEMS għandu jikkontribwixxi għall-istrateġija Ewropa 2020 għal tkabbir intelliġenti, sostenibbli u inklużiv. Din għandha tintlaħaq permezz tas-sitt prijoritajiet tal-Unjoni, li jittraduċu l-Għanijiet Tematiċi tal-Qafas Strateġiku Komuni (minn hawn ’il quddiem CSF): (1) Iż-żieda tal-impjiegi u l-koeżjoni territorjali permezz tal-għanijiet li ġejjin: (a) Il-promozzjoni tat-tkabbir ekonomiku, l-inklużjoni soċjali, il-ħolqien tal-impjiegi u l-appoġġ tal-mobbiltà tax-xogħol f’komunitajiet kostali u interni li jiddependu fuq is-sajd u l-akkwakultura; (b) id-diversifikazzjoni tal-attivitajiet tas-sajd f’setturi oħrajn tal-ekonomija marittima u t-tkabbir tal-ekonomija marittima, inkluża l-mitigazzjoni tat-tibdil fil-klima. (2) It-trawwim tas-sajd innovattiv, kompetittiv u bbażat fuq l-għarfien permezz tal-enfasi fuq dawn l-oqsma: (c) l-appoġġ għat-tisħiħ tal-iżvilupp teknoloġiku, l-innovazzjoni u t-trasferiment tal-għarfien; (d) itejjeb il-kompetittività u l-vijabbiltà tas-sajd, b’mod partikolari tas-sajd kostali fuq skala żgħira u t-titjib tas-sikurezza jew tal-kondizzjonijiet tax-xogħol; (e) l-iżvilupp ta’ ħiliet professjonali ġodda u t-tagħlim tul il-ħajja; (f) l-organizzazzjoni mtejba tas-suq għall-prodotti tas-sajd. (3) It-trawwim ta’ akkwakultura innovattiva, kompetittiva u bbażata fuq l-għarfien permezz tal-enfasi fuq dawn l-oqsma: (g) l-appoġġ għat-tisħiħ tal-iżvilupp teknoloġiku, l-innovazzjoni u t-trasferiment tal-għarfien; (h) it-titjib tal-kompetittività u l-vijabbiltà ta’ impriżi tal-akkwakultura, b’mod partikolari SMEs; (i) l-iżvilupp ta’ ħiliet professjonali ġodda u t-tagħlim tul il-ħajja; (j) l-organizzazzjoni mtejba tas-suq għall-prodotti tal-akkwakultura. (4) Il-promozzjoni ta’ sajd sostenibbli u effiċjenti fl-użu tar-riżorsi permezz tal-enfasi fuq dawn l-oqsma: (k) it-tnaqqis tal-impatt tas-sajd fuq l-ambjent tal-baħar; (l) il-protezzjoni u r-restorazzjoni tal-bijodiversità u l-ekosistemi tal-baħar, inklużi s-servizzi li jipprovdu. (5) Il-promozzjoni ta’ akkwakultura sostenibbli u effiċjenti fl-użu tar-riżorsi permezz tal-enfasi fuq dawn l-oqsma: (m) it-titjib tal-ekosistemi relatati mal-akkwakultura u l-promozzjoni ta’ akkwakultura effiċjenti fl-użu tar-riżorsi; (n) Il-promozzjoni tal-akkwakultura b'livell għoli ta' protezzjoni tal-ambjent u tas-saħħa u l-benessri tal-annimali u wkoll tas-saħħa u s-sigurtà pubblika. (6) It-trawwim tal-implimentazzjoni tal-PKS permezz ta’: (o) il-forniment ta’ għarfien xjentifiku u ġbir ta’ dejta; (p) l-appoġġ għall-kontroll u l-infurzar, filwaqt li titjieb il-kapaċità istituzzjonali u amministrazzjoni pubblika effiċjenti. KAPITOLU II Ġestjoni diretta u konġunta Artikolu 7 Ġestjoni diretta u konġunta 1. Miżuri koperti mit-Titolu V u l-assistenza teknika taħt l-Artikolu 92 għandhom jiġu ffinanzjati mill-FEMS skont il-prinċipju tal-ġestjoni konġunta bejn l-Istati Membri u l-Unjoni u skont ir-regoli komuni stabbiliti mir-[Regolament (UE) Nru […] li jistabbilixxi Dispożizzjonijiet Komuni][25]. 2. Miżuri koperti mit-Titolu VI ħlief l-assistenza teknika taħt l-Artikolu 92 għandhom jiġu ffinanzjati mill-FEMS skont il-prinċipju ta’ ġestjoni diretta. KAPITOLU III Prinċipji Ġenerali tal-Assistenza taħt Ġestjoni konġunta Artikolu 8 Għajnuna mill-Istat 1. Mingħajr preġudizzju għall-paragrafu 2 ta’ dan l-Artikolu, l-Artikoli 107, 108 u 109 tat-Trattat għandhom japplikaw għall-għajnuna mogħtija mill-Istati Membri lil impriżi fis-setturi tas-sajd u tal-akkwakultura. 2. Madankollu, l-Artikoli 107, 108 u 109 tat-Trattat ma għandhomx japplikaw għall-pagamenti magħmula mill-Istati Membri skont u b’konformità ma’ dan ir-Regolament fil-kamp ta’ applikazzjoni tal-Artikolu 42 tat-Trattat. 3. Id-dispożizzjonijiet nazzjonali li jistabbilixxu l-finanzjament pubbliku li jmorru ’lil hinn mid-dispożizzjonijiet ta’ dan ir-Regolament dwar il-kontribuzzjonijiet finanzjarji, kif stabbilit fil-paragrafu 2, għandhom jiġu ttrattati b’mod globali fuq il-bażi tal-paragrafu 1. Artikolu 9 Sħubija Permezz ta’ deroga għall-Artikolu 5(4) tar-[Regolament (UE) Nru […] li jistabbilixxi Dispożizzjonijiet Komuni] il-Kummissjoni għandha tikkonsulta, mill-inqas darbtejn matul il-perjodu tal-ipprogrammar, lill-organizzazzjonijiet li jirrappreżentaw lill-imsieħba fil-livell tal-Unjoni dwar l-implimentazzjoni tal-appoġġ mill-FEMS. Artikolu 10 Koordinazzjoni Minbarra l-prinċipji msemmija fl-Artikolu 4 tar-[Regolament (UE) Nru […] li jistabbilixxi Dispożizzjonijiet Komuni], il-Kummissjoni u l-Istati Membri għandhom jiżguraw il-koordinazzjoni u l-komplimentarjetà bejn l-appoġġ mill-FEMS u minn politiki u strumenti finanzjarji oħrajn tal-Unjoni, inkluż ir-Regolament (KE) Nru [li jistabbilixxi l-Programm Kwadru għall-Ambjent u l-Azzjoni dwar it-Tibdil fil-Klima (Programm Kwadru LIFE)][26] u dawk fil-qafas tal-azzjoni esterna tal-Unjoni. Il-koordinazzjoni bejn l-għajnuna mill-FEMS u l-Programm Qafas LIFE għandha tinkiseb, b’mod partikolari, permezz tal-promozzjoni tal-finanzjament ta’ attivitajiet li jikkomplimentaw proġetti integrati ffinanzjati taħt il-Programm Qafas LIFE, kif ukoll permezz tal-promozzjoni tal-użu ta’ soluzzjonijiet, metodi u strateġiji vvalidati taħt il-Programm Qafas LIFE. Artikolu 11 Kundizzjonalitajiet Ex ante Il-kundizzjonalitajiet ex ante msemmija fl-Anness III ta' dan ir-Regolament għandhom japplikaw għall-FEMS. KAPITOLU IV Ammissibbiltà ta’ applikazzjonijiet u operazzjonijiet ineliġibbli Artikolu 12 Ammissibbiltà ta’ applikazzjonijiet 1. L-applikazzjonijiet sottomessi mill-operaturi li ġejjin ma għandhomx ikunu ammissibbli għall-appoġġ mill-FEMS għal perjodu ta’ żmien identifikat: (a) operaturi li wettqu ksur serju skont l-Artikolu 42 tar-Regolament (KE) Nru 1005/2008 jew l-Artikolu 90(1) tar-Regolament (KE) Nru 1224/2009; (a) operaturi involuti fl-operazzjoni, fil-ġestjoni jew is-sjieda ta’ bastimenti tas-sajd inklużi fil-lista ta’ bastimenti IUU tal-Unjoni kif speċifikat fl-Artikolu 40(3) tar-Regolament (KE) Nru 1005/2008; (b) operaturi li wettqu każijiet oħra ta’ nuqqas ta’ konformità mar-regoli tal-PKS li jipperikolaw b’mod serju s-sostenibbiltà tal-istokkijiet ikkonċernati. 2. L-applikazzjonijiet sottomessi minn operaturi li wettqu irregolarità skont il-FES jew il-FEMS ma għandhomx ikunu ammissibbli għal perjodu ta’ żmien identifikat. 3. Il-Kummissjoni għandha tingħata s-setgħa li tadotta att iddelegat skont l-Artikolu 12750 rigward: (a) l-identifikazzjoni tal-perjodu ta’ żmien imsemmi fil-paragrafu 1 u 2 li għandu jkun proporzjonat għall-gravità jew għar-ripetizzjoni tal-ksur jew nuqqas ta’ konformità; (b) id-dati ta’ bidu u tmiem relevanti tal-perjodu msemmi fil-paragrafu 1; (c) l-identifikazzjoni tal-każijiet l-oħra ta’ nuqqas ta’ konformità msemmija fil-paragrafu 1(c) li serjament jipperikolaw is-sostenibbiltà tal-istokkijiet ikkonċernati. 4. L-Istati Membri għandhom jeħtieġu li l-operaturi li jissottomettu applikazzjoni taħt il-FEMS jipprovdu lill-awtorità amministrattiva b’dikjarazzjoni ffirmata li tikkonferma li huma jirrispettaw il-kriterji elenkati fil-paragrafu 1 u li ma wettqux irregolarità taħt il-FES jew il-FEMS kif imsemmi fil-paragrafu 2. L-Istati Membri għandhom jivverifikaw il-veraċità tad-dikjarazzjoni qabel l-approvazzjonoi tal-operazzjoni. 5. Il-Kummissjoni għandha tingħata s-setgħat li tadotta atti ddelegati skont l-Artikolu 12750 dwar id-delega li tikkonċerna l-istabbiliment ta’ sistema għall-iskambju ta’ informazzjoni bejn l-Istati Membri dwar in-nuqqas ta’ konformità. Artikolu 13 Operazzjonijiet ineliġibbli L-operazzjonijiet li ġejjin ma għandhomx ikunu eliġibbli taħt il-FEMS: (a) operazzjonijiet li jżidu l-kapaċità ta’ sajd tal-bastiment; (b) bini ta’ bastimenti tas-sajd ġodda, dekummissjonamenti jew importazzjoni ta’ bastimenti tas-sajd; (c) waqfien temporanju mill-attivitajiet ta’ sajd; (d) sajd esperimentali; (e) trasferiment tas-sjieda ta’ negozju; (f) ripopolazzjoni diretta, sakemm dan ma jkunx previst b’mod espliċitu bħala miżura ta’ konservazzjoni minn att legali tal-Unjoni jew fil-każ ta’ ripopolazzjoni esperimentali. TITOLU III QAFAS FINANZJARJU Artikolu 14 Implimentazzjoni tal-baġit 1. Il-baġit tal-Unjoni allokat għall-FEMS taħt it-Titolu V għandu jiġi implimentat fil-qafas tal-ġestjoni konġunta skont l-Artikolu 4 tar-[Regolament (UE) Nru […] li jistabbilixxi Dispożizzjonijiet Komuni]. 2. Il-baġit tal-Unjoni allokat għall-FEMS taħt it-Titolu VI għandu jiġi implimentat direttament mill-Kummissjoni skont l-Artikolu 55(1)(a) tar-[Regolament Finanzjarju l-ġdid]. 3. Il-Kummissjoni għandha tikkanċella l-impenn baġitarju kollu jew parti minnu taħt ġestjoni diretta skont ir-[Regolament Finanzjarju l-ġdid] u skont l-Artikolu 12447 ta’ dan ir-Regolament. 4. Il-prinċipju ta’ ġestjoni finanzjarja tajba għandu jkun applikat skont l-Artikoli 27 u 50 tar-[Regolament Finanzjarju l-ġdid]. Artikolu 15 Riżorsi baġitarji taħt ġestjoni konġunta 1. Ir-riżorsi disponibbli għall-impenji mill-FEMS għall-perjodu li jkopri mill-2014 sal-2020 taħt ġestjoni konġunta għandhom ikunu EUR 5 520 000 000 fi prezzijiet attwali skont it-tqassim annwali stabbilit fl-Anness II. 2. EUR 4,535,000,000 tar-riżorsi msemmija fil-paragrafu (1) għandhom jiġu allokati għall-iżvilupp sostenibbli tas-sajd, tal-akkwakultura u taż-żoni tas-sajd taħt il-Kapitoli I, II u III tat-Titolu V. 3. EUR 477 000 000 tar-riżorsi msemmija fil-paragrafu (1) għandhom jiġu allokati għall-miżuri ta’ kontroll u infurzar imsemmija fl-Artikolu 78. 4. EUR 358 000 000 tar-riżorsi msemmija fil-paragrafu (1) għandhom jiġu allokati għall-miżuri dwar il-ġbir tad-dejta msemmija fl-Artikolu 79. 5. Fis-sena, ir-riżorsi allokati għall-kumpens tar-reġjuni l-aktar imbiegħda taħt il-Kapitolu V tat-Titolu V, ma għandhomx jaqbżu: – EUR 4 300 000 għall-Ażores u l-Madeira; – EUR 5 800 000 għall-Gżejjer Kanarji; – EUR 4 900 000 għall-Gujana Franċiża u r-Réunion. 6. EUR 45 000 000 tar-riżorsi msemmija fil-paragrafu (1) għandhom jiġu allokati għall-għajnuna għall-ħżin imsemmija fl-Artikolu 72 mill-2014 sal-2018 inklużi. Artikolu 16 Riżorsi baġitarji taħt ġestjoni diretta Ammont ta’ EUR 1,047,000,000 tal-FEMS għandu jiġi allokat għall-miżuri taħt ġestjoni diretta kif speċifikat fil-Kapitolu I u II tat-Titolu VI. L-ammont jinkludi l-assistenza teknika skont l-Artikolu 91. Artikolu 17 Distribuzzjoni finanzjarja għall-ġestjoni konġunta 1. Ir-riżorsi disponibbli għall-impenji mill-Istati Membri msemmija fl-Artikolu 15 (2) sa (6) għall-perjodu 2014 sal-2020 kif speċifikati fit-tabella fl-Anness II huma determinati fuq il-bażi tal-kriterji oġġettivi li ġejjin: (a) Fir-rigward tat-Titolu V: (i) il-livell tal-impjiegi fis-sajd u l-akkwakultura, (ii) il-livell ta’ produzzjoni fis-sajd u l-akkwakultura, u (iii) is-sehem tal-flotot tas-sajd kostali fuq skala żgħira fil-flotot tas-sajd; (b) Fir-rigward tal-Artikolu 78 u l-Artikolu 79: (i) il-firxa tal-kompiti ta’ kontroll tal-Istat Membru kkonċernat, approssimizzata mid-daqs tal-flotta tas-sajd nazzjonali, l-ammont ta’ żbarkamenti u l-valur tal-importazzjonijiet minn pajjiżi terzi, (ii) ir-riżorsi ta’ kontroll disponibbli mqabbla mal-firxa tal-kompiti ta’ kontroll tal-Istat Membru, fejn il-mezzi disponibbli huma approssimizzati minn għadd ta’ kontrolli mwettqa fuq il-baħar u ta’ spezzjonijiet ta’ żbarkament; (iii) Il-firxa tal-kompiti ta' ġbir tad-dejta tal-Istat Membru kkonċernat, approssimizzata mid-daqs tal-flotta tas-sajd nazzjonali, l-ammont ta’ żbarkamenti u l-ammont ta' attivitajiet ta' monitoraġġ xjentifiku fil-baħar u n-numru ta' stħarriġ li l-Istat Membru jkun qed jieħu sehem fih, u (iv) Ir-riżorsi disponibbli ta' ġbir ta' dejta meta mqabbel mal-firxa tal-kompiti ta' ġbir ta' dejta tal-Istat Membru, fejn disponibbli tfisser li jkunu approssimizzati għan-numru ta' osservaturi fil-baħar u l-ammont ta' riżorsi umani u mezzi tekniċi meħtieġa sabiex ikun implimentat il-programm ta' kampjunar għall-ġbir tad-dejta. (c) Fir-rigward tal-miżuri kollha, l-allokazzjonijiet storiċi skont ir-Regolament tal-Kunsill (KE) Nru 1198/2006 u l-konsum storiku skont ir-Regolament tal-Kunsill (KE) Nru 861/2006. 2. Il-Kummissjoni għandha tadotta deċiżjoni, permezz ta’ att ta’ implimentazzjoni, li tistabbilixxi t-tqassim annwali tar-riżorsi globali skont kull Stat Membru. TITOLU IV Programmar KAPITOLU I Programmar għal miżuri ffinanzjati taħt ġestjoni konġunta Artikolu 18 It-tħejjija ta’ programmi operazzjonali 1. Kull Stat Membru għandu jħejji programm operazzjonali uniku sabiex jimplimenta l-prijoritajiet tal-Unjoni li għandhom jiġu kofinanzjati mill-FEMS. 2. Il-programm operazzjonali għandu jiġi stabbilit mill-Istat Membru wara kooperazzjoni mill-qrib mal-imsieħba msemmija fl-Artikolu 5 tar-[Regolament (UE) Nru [...] li jistabbilixxi Dispożizzjonijiet Komuni]. Il-konsultazzjoni tal-imsieħba dwar id-dokumenti ta’ tħejjija għandha tiġi organizzata b’tali mod li tippermetti lill-imsieħba jeżaminawhom. 3. Fir-rigward tat-taqsima tal-programm operazzjonali msemmija fl-Artikolu 20(1)(n) il-Kummissjoni għandha tadotta, permezz ta’ att ta’ implimentazzjoni, il-prijoritajiet tal-Unjoni għall-politika ta’ infurzar u kontroll sa mhux aktar tard mill-31 ta’ Mejju 2013. 4. It-taqsima tal-programm operazzjonali imsemmija fl-Artikolu 20(1)(o) li tkopri l-parti tal-programm multiannwali msemmija fl-Artikolu 37(5) tar-[Regolament dwar il-Politika Komuni tas-Sajd] għas-sena 2014 għandha tintbagħat sa mhux aktar tard mill-31 ta’ Ottubru 2013. Artikolu 19 Prinċipji gwida għall-programm operazzjonali Fit-tħejjija tal-programm operazzjonali, l-Istat Membru għandu jikkunsidra l-prinċipji gwida li ġejjin: (a) huma inklużi kombinazzjonijiet rilevanti ta’ miżuri fir-rigward ta’ kull waħda mill-prijoritajiet tal-Unjoni, li loġikament ġejjin mill-evalwazzjoni ex ante u mill-analiżi tas-saħħiet, in-nuqqasijiet, l-opportunitajiet u t-theddid (minn hawn ’il quddiem "SWOT"); (b) approċċ pertinenti lejn l-innovazzjoni u t-tnaqqis u l-adattament għat-tibdil fil-klima huwa integrat fil-programm; (c) hija prevista azzjoni xierqa biex tissimplifika u tiffaċilita l-implimentazzjoni tal-programm; (d) fejn applikabbli, il-konsistenza tal-miżuri skont il-prijoritajiet tal-Unjoni għall-FEMS imsemmija fl-Artikolu 6(3) u (5) ta’ dan ir-Regolament mal-Pjan Strateġiku Nazzjonali Multiannwali għall-Akkwakultura msemmi fl-Artikolu 43 tar-[Regolament dwar il-Politika Komuni tas-Sajd]. Artikolu 20 Il-kontenut tal-programm operazzjonali 1. Minbarra l-elementi msemmija fl-Artikolu 24 tar-[Regolament (UE) Nru [...] li jistabbilixxi Dispożizzjonijiet Komuni], il-programm operazzjonali għandu jinkludi: (a) l-evalwazzjoni ex ante msemmija fl-Artikolu 48 tar-[Regolament (UE) Nru [...] li jistabbilixxi Dispożizzjonijiet Komuni]; (b) analiżi tas-sitwazzjoni f’dak li għandu x’jaqsam mas-SWOT u l-identifikazzjoni tal-ħtiġijiet li għandhom jiġu indirizzati fiż-żona ġeografika koperta mill-programm; L-analiżi għandha tkun strutturata madwar il-prijoritajiet tal-Unjoni. Il-ħtiġijiet speċifiċi dwar it-tnaqqis u l-adattament għat-tibdil fil-klima u l-promozzjoni tal-innovazzjoni għandhom jiġu vvalutati madwar il-prijoritajiet tal-Unjoni, fid-dawl tal-identifikazzjoni tar-reazzjonijiet rilevanti f’dawn iż-żewġ oqsma fil-livell ta’ kull prijorità; sinteżi tas-sitwazzjoni tal-oqsma ta’ politika eliġibbli għal appoġġ f'termini ta' saħħiet u nuqqasijiet; (c) wiri ta’ approċċ pertinenti integrat fil-programm lejn l-innovazzjoni, l-ambjent, inklużi l-ħtiġijiet speċifiċi taż-żoni tan-Natura 2000, u l-mitigazzjoni u l-adattament tat-tibdil fil-klima; (d) il-valutazzjoni tal-kundizzjonalitajiet ex ante, u, fejn meħtieġ l-azzjonijiet msemmija fl-Artikolu 17(4) tar-[Regolament (EU) Nru [...] li jistabbilixxi Dispożizzjonijiet Komuni] u l-istadji importanti stabbiliti għall-finijiet tal-Artikolu 19 tar-[Regolament (UE) Nru [...] li jistabbilixxi Dispożizzjonijiet Komuni]; (e) lista tal-miżuri magħżula organizzati skont il-prijoritajiet tal-Unjoni; (f) deskrizzjoni tal-kriterji tal-għażla għall-proġetti; (g) deskrizzjoni tal-kriterji tal-għażla għall-istrateġiji ta’ żvilupp lokali taħt il-Kapitolu III tat-Titolu V; (h) indikazzjoni ċara tal-operazzjonijiet li jaqgħu taħt il-Kapitolu III tat-Titolu V li jistgħu jitwettqu b’mod kollettiv u li għalhekk jistgħu jibbenifikaw minn intensità ogħla tal-għajnuna skont l-Artikolu 95(3); (i) analiżi tal-ħtiġijiet relatati mar-rekwiżiti ta’ monitoraġġ u evalwazzjoni u l-pjan ta’ evalwazzjoni msemmi fl-Artikolu 49 tar-[Regolament (UE) Nru [...] li jistabbilixxi Dispożizzjonijiet Komuni]. L-Istati Membri għandhom jipprovdu biżżejjed riżorsi u attivitajiet ta’ bini tal-kapaċità sabiex jindirizzaw il-ħtiġijiet identifikati; (j) pjan ta’ finanzjament li għandu jitfassal wara li jiġu kkunsidrati l-Artikoli 18 u 20 tar-[Regolament (UE) Nru […] li jistabbilixxi Dispożizzjonijiet Komuni] u f’konformità mad-deċiżjoni tal-Kummissjoni msemmija fl-Artikolu 17(3) li jikkonsistu minn: (i) tabella li tistabbilixxi l-kontribuzzjoni totali tal-FEMS ippjanata għal kull sena; (ii) tabella li tistabbilixxi r-riżorsi applikabbli tal-FEMS u r-rata ta’ kofinanzjament għall-għanijiet skont il-prijoritajiet tal-Unjoni msemmija fl-Artikolu 6 u l-assistenza teknika. Fejn applikabbli, din it-tabella għandha tindika separatament ir-riżorsi tal-FEMS u r-rati tal-kofinanzjament li japplikaw permezz ta’ deroga għar-regola ġenerali tal-Artikolu 94(1) għall-appoġġ imsemmi fl-Artikolu 72, fl-Artikolu 73, fl-Artikolu 78(2)(a) sa (d) u (f) sa (j), fl-Artikolu 78(2)(e) u fl-Artikolu 79. (k) informazzjoni dwar il-kumplimentarjetà mal-miżuri ffinanzjati permezz ta’ Fondi oħrajn tas-CSF jew il-Programm Qafas LIFE; (l) arranġamenti għall-implimentazzjoni tal-programm, inklużi: (i) il-ħatra mill-Istati Membri tal-awtoritajiet kollha msemmija fl-Artikolu 107, 113 tar-[Regolament (UE) Nru [...] li jistabbilixxi Dispożizzjonijiet Komuni], għal skopijiet ta’ informazzjoni, deskrizzjoni fil-qosor tal-istruttura tas-sistema ta’ ġestjoni u kontroll; (ii) deskrizzjoni tal-proċeduri ta’ monitoraġġ u evalwazzjoni, kif ukoll il-kompożizzjoni tal-Kumitat ta’ Monitoraġġ; (iii) id-dispożizzjonijiet li jiżguraw li l-programm jingħata pubbliċità f’konformità mal-Artikolu 12043. (m) il-ħatra tal-imsieħba msemmija fl-Artikolu 5 tar-[Regolament (UE) Nru [...] li jistabbilixxi Dispożizzjonijiet Komuni] u r-riżultati tal-konsultazzjoni tal-imsieħba; (n) għall-għan ta' konformità akbar permezz tal-kontroll imsemmi fil-kuntest tal-Artikolu 6(6) u skont l-Artikolu 18 (3): (i) lista tal-korpi li jimplimentaw is-sistema ta’ kontroll, spezzjoni u infurzar u deskrizzjoni qasira tar-riżorsi umani u finanzjarji tagħhom disponibbli għall-kontroll, l-ispezzjoni u l-infurzar tas-sajd, it-tagħmir tagħhom disponibbli għall-kontroll, l-ispezzjoni u l-infurzar tas-sajd, b’mod partikolari l-għadd ta’ bastimenti, inġenji tal-ajru u ħelikopters; (ii) l-għanijiet globali tal-miżuri ta’ kontroll li għandhom jiġu implimentati bl-użu ta’ indikaturi komuni li għandhom ikunu stabbiliti skont l-Artikolu 11033; (iii) l-għanijiet speċifiċi li għandhom jinkisbu f’konformità mal-prijoritajiet tal-Unjoni tal-Artikolu 6 u li jispjegaw fid-dettall kemm entrati ta’ kull kategorija ta’ infiq għandhom jinxtraw matul il-perjodu kollu ta’ pprogrammar; (o) Għall-iskop tal-ġbir tad-dejta għall-ġestjoni tas-sajd sostenibbli msemmija taħt l-Artikoli 6(6) u 18(4) u f’konformità mal-programm multiannwali tal-Unjoni msemmi fl-Artikolu 37(5) tar-[Regolament dwar il-Politika Komuni tas-Sajd]: (i) deskrizzjoni tal-attivitajiet ta’ ġbir tad-dejta li għandhom jitwettqu sabiex ikunu jistgħu jsiru dawn li ġejjin: – evalwazzjoni tas-settur tas-sajd (varjabbli bijoloġiċi, ekonomiċi u trasversali kif ukoll stħarriġ ta’ riċerka fuq il-baħar), – evalwazzjoni tas-sitwazzjoni ekonomika tal-industriji tal-akkwakultura u tal-ipproċessar, – evalwazzjoni tal-effetti tas-settur tas-sajd fuq l-ekosistema. (ii) deskrizzjoni tal-metodi ta’ ħżin tad-dejta, il-ġestjoni tad-dejta u l-użu tad-dejta, (iii) wiri tal-kapaċità sabiex tinkiseb ġestjoni finanzjarja u amministrattiva tajba tad-dejta miġbura. Din it-taqsima tal-programm operazzjonali għandha tiġi supplimentata mill-Artikolu 23. 2. Il-programm operazzjonali għandu jinkludi l-metodi għall-kalkolu tal-ispejjeż simplifikati msemmija fl-Artikolu 57 tar-[Regolament (UE) Nru [...] li jistabbilixxi Dispożizzjonijiet Komuni], l-ispejjeż addizzjonali jew id-dħul mitluf b’konformità mal-Artikolu 97103, jew il-metodu sabiex jiġi kkalkolat il-kumpens skont il-kriterji relevanti identifikati għal kull waħda mill-attivitajiet implimentati taħt l-Artikolu 38(1). 3. Barra minn hekk, il-programm operazzjonali għandu jinkludi deskrizzjoni tal-azzjonijiet speċifiċi sabiex jippromwovi opportunitajiet ugwali u jipprevjeni kwalunkwe diskriminazzjoni bbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali, inklużi l-arranġamenti sabiex tiġi żgurata l-integrazzjoni tal-perspettiva tas-sessi fil-livell tal-programm operazzjonali u fil-livell ta’ operazzjoni. 4. Il-Kummissjoni għandha tistabbilixxi, permezz ta’ atti ta’ implimentazzjoni, regoli għall-preżentazzjoni tal-elementi deskritti fil-paragrafi 1, 2 u 3. Dawn l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 12851(2). Artikolu 21 Approvazzjoni tal-Programm Operazzjonali 1. Minbarra d-dispożizzjonijiet tal-Artikolu 25 tar-[Regolament (UE) Nru [...] li jistabbilixxi Dispożizzjonijiet Komuni] il-Kummissjoni għandha tivvaluta l-konsistenza tal-programmi operazzjonali ma’ dan ir-Regolament u l-kontribut effettiv tagħhom għall-prijoritajiet tal-Unjoni għall-FEMS imsemmija fl-Artikolu 6 filwaqt li tkun ikkunsidrata l-evalwazzjoni ex ante. 2. Il-Kummissjoni għandha tapprova l-programm operazzjonali permezz ta’ att ta’ implimentazzjoni. Artikolu 22 Emenda tal-Programm Operazzjonali 1. Il-Kummissjoni għandha tapprova l-emenda ta’ programm operazzjonali permezz ta’ atti ta’ implimentazzjoni. 2. Sabiex tiġi adattata għall-ħtiġijiet tekniċi li qegħdin jevolvu tal-attivitajiet ta’ kontroll, it-taqsima tal-programm operazzjonali msemmija fl-Artikolu 20(1)(n) tista’ tiġi emendata kull sentejn, bl-ewwel darba li tieħu effett mill-1 ta’ Jannar 2015. Għal dan il-għan, il-Kummissjoni għandha, permezz ta’ att ta’ implimentazzjoni, tadotta deċiżjoni li tagħti d-dettalji tal-bidliet fil-prijoritajiet tal-Unjoni fil-politika ta’ infurzar u kontroll imsemmija fl-Artikolu 18(3) u l-operazzjonijiet korrispondenti eliġibbli li għandhom jiġu prijoritizzati. Billi jikkunsidraw dawn il-prijoritajiet il-ġodda stipulati fid-deċiżjoni msemmija fit-tieni subparagrafu ta' dan il-paragrafu, sal-31 ta' Ottubru tas-sena qabel is-sena ta' implimentazzjoni kkonċernata, l-Istati Membri għandhom jissottomettu lill-Kummissjoni l-emenda għall-Programm Operazzjonali. 3. Skont il-prinċipju tal-proporzjonalità, l-emendi għall-programmi msemmija fil-paragrafu 2 għandhom jibbenifikaw minn proċedura simplifikata adottata f’konformità mal-Artikolu 24. Artikolu 23 Pjan ta’ ħidma annwali għall-ġbir tad-dejta 1. Għall-finijiet tal-applikazzjoni tal-Artikolu 20(1)(o), l-Istati Membri għandhom jissottomettu pjan ta’ ħidma annwali lill-Kummissjoni qabel il-31 ta’ Ottubru ta’ kull sena. Il-pjanijiet ta’ ħidma annwali għandu jkollhom deskrizzjoni tal-proċeduri u l-metodi li għandhom jintużaw fil-ġbir u l-analiżi tad-dejta u sabiex jiġu vvalutati l-eżattezza u l-preċiżjoni tagħhom. 2. L-Istati Membri għandhom jissottomettu kull pjan ta’ ħidma annwali b’mezzi elettroniċi. 3. Permezz ta’ att ta’ implimentazzjoni, il-Kummissjoni għandha tadotta l-pjan ta’ ħidma annwali għal kull sena sal-31 ta’ Diċembru ta’ kull sena. 4. L-ewwel pjan ta’ ħidma annwali għandu jinkludi l-attivitajiet għas-sena 2014 u għandu jintbagħat lill-Kummissjoni sa mhux aktar tard mill-31 ta’ Ottubru 2013. Artikolu 24 Regoli dwar proċeduri u skedi 1. Il-Kummissjoni tista’ tadotta, permezz ta’ atti ta’ implimentazzjoni, regoli dwar il-proċeduri, il-format u l-iskedi ta’ żmien għal: – l-approvazzjoni ta’ programmi operazzjonali; – is-sottomissjoni u l-approvazzjoni ta’ proposti għal emendi fil-programmi operazzjonali, inkluż id-dħul fis-seħħ tagħhom u l-frekwenza tas-sottomissjoni matul il-perjodu tal-ipprogrammar; – is-sottomissjoni u l-approvazzjoni ta’ proposti għall-emendi msemmija fil-paragrafu 2 tal-Artikolu 22; – is-sottomissjoni ta’ pjanijiet ta’ ħidma annwali għall-ġbir tad-dejta. Il-proċeduri u l-iskedi ta’ żmien għandhom jiġu ssimplifikati f’każ ta’ emendi fil-programmi operazzjonali dwar (a) trasferiment tal-fondi bejn il-prijoritajiet tal-Unjoni; (b) l-introduzzjoni jew l-irtirar ta’ miżuri jew tipi ta’ operazzjonijiet; (c) bidliet fid-deskrizzjoni tal-miżuri, inklużi bidliet fil-kundizzjonijiet tal-eliġibbiltà; (d) l-emendi msemmija fl-Artikolu 22(2) kif ukoll emendi ulterjuri tal-programm tat-taqsima msemmija fl-Artikolu 20(1)(n). L-emendi msemmija fil-punti (a) u (b) ma għandhomx jaqbżu l-5 % tal-ammont allokat għall-prijorità tal-Unjoni u 10 % tal-ammont allokat għal kull miżura sabiex jibbenifikaw minn din il-proċedura ssimplifikata. 2. Dawn l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 12851(2). KAPITOLU II Programmar għal miżuri ffinanzjati taħt ġestjoni diretta Artikolu 25 Programm ta’ ħidma annwali 1. Sabiex timplimenta l-Kapitolu I u II tat-Titolu VI u l-Artikolu 92 permezz ta’ atti ta’ implimentazzjoni, il-Kummissjoni għandha tadotta programmi ta’ ħidma annwali skont l-għanijiet stabbiliti f’dawk il-Kapitoli. Dawk l-atti ta’ implimentazzjoni għandhom jiġu adottati skont il-proċedura ta’ eżaminazzjoni msemmija fl-Artikolu 12851(3). 2. Il-programm ta' ħidma annwali għandu jistabbilixxi l-għanijiet fil-mira, ir-riżultati mistennija, il-metodu ta' implimentazzjoni u l-ammont totali tiegħu. Għandu wkoll jinkludi deskrizzjoni tal-attivitajiet li għandhom ikunu ffinanzjati, indikazzjoni tal-ammont allokat għal kull attività, skeda taż-żmien ta' implimentazzjoni indikattiva, kif ukoll informazzjoni dwar l-implimentazzjoni tagħhom. Għall-għotjiet għandha tinkludi l-prijoritajiet, il-kriterja essenzjali ta' evalwazzjoni u r-rata massima ta' kofinanzjament. TITOLU V MIŻURI FFINANZJATI TAĦT ĠESTJONI KONĠUNTA KAPITOLU I Żvilupp sostenibbli tas-sajd Artikolu 26 Għanijiet Speċifiċi L-appoġġ taħt dan il-Kapitolu għandu jikkontribwixxi għall-ksib tal-prijoritajiet tal-Unjoni identifikat fl-Artikolu 6(2) u (4). Artikolu 27 Kondizzjonijiet ġenerali 1. Is-sid ta’ bastiment tas-sajd li rċieva appoġġ taħt l-Artikoli 32(1)(b), 36, 39(1)(a), jew 40(2) ta’ dan ir-Regolament ma għandux jittrasferixxi l-bastiment lil pajjiż terz barra mill-Unjoni tal-inqas matul 5 snin wara d-data tal-ħlas attwali lill-benefiċjarju. 2. L-ispejjeż operazzjonali mhumiex eliġibbli sakemm dak ma jkunx speċifikat espressivament b'mod ieħor f’dan il-Kapitolu. Artikolu 28 Innovazzjoni 1. Sabiex tiġi stimolata l-innovazzjoni fis-sajd il-FEMS jista’ jappoġġja proġetti li għandhom l-għan li jiżviluppaw jew jintroduċu prodotti ġodda jew sostanzjalment imtejba meta mqabbla mal-qagħda attwali, proċessi ġodda jew imtejba, sistemi ta’ ġestjoni u organizzazzjoni ġodda jew imtejba. 2. Operazzjonijiet iff